qundao/data-zh-poetry huggingface dataset:
仲秋既望得萧行人嗣奇讣适向阳将归过别各抆泪哭以长句并寄孝子荃以使者行促援笔烦乱无所次序
作者：毛奇龄
朝代：明
体裁：古风

八月既望白日微，坐客向阳将远归。为言夜梦颇凶恶，故人信音傍乌鹊。荆门剥啄野花坠，忽传合肥讣书至。行人萧君六月死，有子哀号数行字。白日在上客在前，分明绢素疑云烟。星轺曾饯广陵驿，回帆宁返浮槎川。询之四月乃还棹，五月居庐病难疗。太君先赴白玉楼，痛杀王戎死亲孝。天乎萧君君果亡，行人更作修文郎。顾荣璧轸已推绝，庾公玉树真埋藏。生平有心感知己，邂逅曾逢故都市。鸣驴动地几失声，化鹤冲天恨无翅。遗书数簏过孔融，尝唫君赋秋风中。桓谭自能惜遗轶，平原何用忧穷通。但道棘人漫哀毁，扶杖观棋镇尔尔。我欲贻诗寄慰言，使者旋行不移晷。中心烦乱写无句，顷刻封将泪如注。欲晰当年知己心，更问将归向阳去。
任四辰旦招赏芍药和韵
作者：毛奇龄
朝代：明
体裁：七言律诗

名花初发日迟迟，共对閒堂把玉卮。红白间来深浅色，参差开作短长枝。娇嫌日炙从遮幔，香逐风生似解缡。一自洧川留赠返，到今相顾眼迷离。
任屏臣七十·其一
作者：毛奇龄
朝代：明
体裁：七言绝句

裁回甲子度春风，又见园花岁岁红。几欲移家归海上，还来避世在墙东。
任屏臣七十·其二
作者：毛奇龄
朝代：明
体裁：七言绝句

先生七十正悬弧，长对青嵓旧画图。恰似渭阳归载早，海鳌百尺挂珊瑚。
任青嵓七十·其一
作者：毛奇龄
朝代：明
体裁：七言绝句

曲巷萧条近市廛，白头遗老尚依然。寻花曾饮乡人酒，扶杖相过又十年。
任青嵓七十·其二
作者：毛奇龄
朝代：明
体裁：七言绝句

裁回甲子度春风，又见园花岁岁红。几欲移家归海上，还来避地住墙东。
任黄门旧宅斋前新产芝草同友赋赠·其一
作者：毛奇龄
朝代：明
体裁：五言律诗

绿野临流远，丹芝绕砌开。风为三秀发，云护九茎来。揽佩商山聘，赓歌汉殿才。鹤衔新简至，五色讵须裁。
任黄门旧宅斋前新产芝草同友赋赠·其二
作者：毛奇龄
朝代：明
体裁：五言律诗

旧里藏书处，忻看瑞草生。华文如雾合，煜质本星精。籞苑应同产，仙禽可代耕。高门馀庆在，长见玉田荣。
伊勒兔亲王召见赐饭赋谢二首·其一
作者：毛奇龄
朝代：明
体裁：五言绝句

国邸苴封早，平台赐召迟。虚衔梁孝酒，不诵楚王诗。
伊勒兔亲王召见赐饭赋谢二首·其二
作者：毛奇龄
朝代：明
体裁：五言绝句

柳赋抽残简，芹丝撷上尊。身惭戴安道，饱食在王门。
伊州排遍
作者：毛奇龄
朝代：明
体裁：七言绝句

清商新曲唱伊州，才唱伊州泪欲流。拂云堆上看青雁，回乐峰前跨紫骝。
会川吟
作者：毛奇龄
朝代：明
体裁：古风

君不见会川��东南行，千艘万舻挽漕粟，朝光未动钲鼓鸣。荥泽既已堙，沇河不可量。通塞宁有分，浩叹会川上。会川楼观雉堞高，前临阛阓穿长壕，平栏斜抱济上桥。栏边紫蒂花千朵，桥上青丝柳万条。千条万朵花共柳，狂客楼头举杯酒。纷纷车马争水流，叠叠刍粮过丘阜。楼中有女貌似花，长裙八幅裁朝霞。持杯善唱采莲弄，能使江南客心动。大官驾舸�，球楼捲珠箔。巾车并明驼，幪纱映双目。鸣钲伐鼓上都去，满目川光起烟雾。更有东西估客豪，钿箧金箱不知数。娥娥红粉最可怜，朝朝暮暮娼楼边。酒酣杂坐理瑶瑟，斜阳散落红帘前。令我举首心茫然，君不见东会川。
传胪侍班
作者：毛奇龄
朝代：明
体裁：五言律诗

景运开科旧，天门放榜新。九重忻得士，三唱换胪人。陛仗排云晓，宫花照地春。庆云成五色，喜气彻枫宸。
伯兄云间归携读章大司马闺淑有闲香奁诗因作时七月七日
作者：毛奇龄
朝代：明
体裁：七言绝句

秋棠花发鹡鸰还，携得金箱刘令㛠。此夜曝衣楼上望，万重锦绣满云间。
伯兴归自新安
作者：毛奇龄
朝代：明
体裁：五言律诗

宝婺峰头雨，新安江上云。临圻怀谢客，归路指桐君。石记前溪好，烟携满袖芬。不知招隐地，可诵小山文。
伯调将西行疑予留妓饮不为供饯驰诗剧嘲因妄为答嘲焉
作者：毛奇龄
朝代：明
体裁：七言绝句

史妠卢姬并有名，高秋野寺坐弹筝。一从掩袂辞巴里，不复当筵唱渭城。
估客乐·其一
作者：毛奇龄
朝代：明
体裁：五言绝句

朝望襄阳商，暮望真州估。不如随贩儿，朝暮拾钱数。
估客乐·其二
作者：毛奇龄
朝代：明
体裁：五言绝句

铁鹿须东下，蒲帆莫上牵。那知上江女，也望到家船。
何之杰以舟居记颜有赠·其一
作者：毛奇龄
朝代：明
体裁：七言绝句

菰蒲浅碧漾清秋，一叶苍茫水际浮。不道沧江归卧后，依然击楫在中流。
何之杰以舟居记颜有赠·其三
作者：毛奇龄
朝代：明
体裁：七言绝句

新从解剑渡江天，濑上曾乘渔父舡。何似故人双桨去，柳姑庙后浪亭边。
何之杰以舟居记颜有赠·其二
作者：毛奇龄
朝代：明
体裁：七言绝句

何胤求为栖遁身，春江渺渺问前津。须知此日扬帆客，仍是当时破浪人。
何使君寿
作者：毛奇龄
朝代：明
体裁：古风

天生申甫必有为，世人咸望嵩高山。况兼贤哲多瑞应，苍龙紫宿居人间。庐江夫子越州守，治郡能使一郡安。鸟栖兽宿偃平野，鱼符虎竹通严关。九日开宴别父老，黄童白叟号且攀。砻石镌文卧道左，负筥担囊留辙镮。惟予投璧遭按剑，夫子为我抽泥蟠。晏婴不责越石傲，逢人荐引齿颊繁。去年长至值初度，饥驱吴会曾修翰。今来摄提又看指，登堂献酒琥珀殷。生人有心能感激，镂膺刻胃岂冥顽。若言仁者寿何算，请看春日方漫漫。
何使君归第诗
作者：毛奇龄
朝代：明
体裁：古风

霜鞠被平野，秋兰蔽江皋。吾师本金闺，揽辔渡浙桥。文章布遥海，意气凌青霄。五马苍梧行，抚此僰与苗。相如久驰檄，马援增铜标。角巾返东第，卧辙环西郊。何当散珠光，白日还海潮。
何使君画轴
作者：毛奇龄
朝代：明
体裁：七言绝句

天际芙蓉有路通，梅花庄上钵池东。使君曾守东扬郡，身在千岩万壑中。
何使君纪绩诗
作者：毛奇龄
朝代：明
体裁：五言排律

秦望群峰峻，耶溪万壑流。专城居刺史，千骑拥诸侯。望族钟洪泽，声华冠郁洲。才非平叔下，名与敬容俦。振笔翔鸾鹄，摛文射斗牛。起家由秘省，出守监炎州。五玉桓蒲宠，三山鼓角愁。凭忠归汉节，含笑佩吴钩。重简东南牧，长宽社稷忧。清风吹画鹿，甘雨拂鸣鸠。井邑桑麻润，宫墙桃李收。蒲鞭裁绿梗，花篆沁红油。虎自江流渡，鱼从厅事留。馀波沾鲋辙，砥柱宅龙湫。迈德传经远，昌图锡祚优。盈巢皆鸑鷟，当道见骅骝。河畔桃花发，淮南桂树秋。门高容上驷，庭敞列行驺。进秩褰帷出，匡时借箸筹。子牟怀北阙，严助辟东瓯。自愧龙丘老，曾陪兔苑游。微文当纪绩，聊备史官搜。
何水部小妓·其一
作者：毛奇龄
朝代：明
体裁：七言绝句

小小蛮云宫髻新，红丝初拂舞衣尘。呼来只向屏间住，怕恼司空坐上人。
何水部小妓·其三
作者：毛奇龄
朝代：明
体裁：七言绝句

慢上莲花舞柘枝，偶传清响最堪思。自怜繁簿无佳句，也遣名园听琐儿。
何水部小妓·其二
作者：毛奇龄
朝代：明
体裁：七言绝句

上宫碧玉拢头新，短袖单衫染曲尘。教就曲房扬袂舞，好娱官阁看花人。
何生游赣州和见赠韵
作者：毛奇龄
朝代：明
体裁：七言律诗

重逢平叔听清谈，金水河桥饮正酣。缑剑几曾弹蓟北，书船将复上虔南。庐峰当岳游成六，廉水通江合有三。愁煞岭头花信隔，春来弥望总烟岚。
何生读书双桐轩·其一
作者：毛奇龄
朝代：明
体裁：五言绝句

面白不傅粉，日长能读书。双桐生井上，长覆读书庐。
何生读书双桐轩·其二
作者：毛奇龄
朝代：明
体裁：五言绝句

百尺曾无路，梅花尚有香。高楼读书处，不见旧何郎。
何紫翔女弟子弹琴请赋
作者：毛奇龄
朝代：明
体裁：五言律诗

纤手落珠盘，踌躇轸未安。停弦分黛巧，拂指堕钗寒。月露低红幕，春波泻紫澜。龙唇和凤足，都作锦心看。
何紫翔女弟子镏姬弹琴·其一
作者：毛奇龄
朝代：明
体裁：七言绝句

裁拂朱弦花又开，洞庭秋思听悲哀。从教认得镏姬在，犹道湘灵鼓瑟来。
何紫翔女弟子镏姬弹琴·其二
作者：毛奇龄
朝代：明
体裁：七言绝句

青鸦髻子绛罗裙，红烛烧残夜未分。忽听一弹卢女曲，阶前红药坠纷纷。
何起曹�使芜关
作者：毛奇龄
朝代：明
体裁：七言律诗

鸡舌香含粉署郎，司农官属日华傍。鸣呵初下神霄迥，挝鼓才闻吴会长。幕下和衡飞燕雀，关前清兴对沧浪。南行不厌袁宏放，恐有商船咏夕阳。
侍班口号
作者：毛奇龄
朝代：明
体裁：七言律诗

苍龙初转震垣东，紫极晨开引上公。趋走班随三殿后，传呼声出百花中。黄钟递奏闻天乐，紫气千重绕圣躬。日侍甘泉曾未颂，敢将词赋比雕虫。
依韵和姚明府行县作
作者：毛奇龄
朝代：明
体裁：七言律诗

出舍郊原雨未晴，尚留刍秣饷南征。兵连久藉均输计，民在宁无抚字情。花下载书追范宁，桑间听事想刘平。浦阳江畔春行遍，何处题诗不勒名。
依韵和庞雪崖年兄送别
作者：毛奇龄
朝代：明
体裁：七言律诗

集贤院后肯重过，欲别燕关且放歌。执戟不须随曼倩，垂纶好去问詹何。晴攀柳色分衣碧，醉看桃花映面酡。此去相思何处是，鉴湖春尽水微波。
依韵奉答益都夫子见寄之作时夫子以禅语开示故及之
作者：毛奇龄
朝代：明
体裁：七言律诗

空言词赋拟相如，岂有文章重石渠。国史未成羞碧检，越人何意恋朱馀。从知白马原非马，不用骑驴更觅驴。数日朝参都废尽，只缘新接冶湖书。
依韵答和弥壑和尚长椿寺说法见赠原韵
作者：毛奇龄
朝代：明
体裁：七言律诗

骑马宫门年又年，思君长在率陀天。因传佛说来初地，悔拜天书出望仙。下座有人裁问道，空林何处好逃禅。当时王许山阴会，不道重来阐太圜。
依韵答徐生我刚见赠长句兼送其客益州
作者：毛奇龄
朝代：明
体裁：古风

生年徒拥汉官尺，不度江天万层碧。但挟康成车后书，谁窥孺子门边席。君家奕叶擅雅骚，馆亭驿壁长挥毫。明星贯胸影历历，飞泉倒峡声嘈嘈。回思昔日锻柳下，曾誓乘车并乘马。不谓伊人已殒霜，顿令斯道如长夜。多君兄弟能自见，各赴隋宫与梁殿。但得文章慰世思，不须俯仰看人面。衡门寂寂时纬萧，虽居市里同渔樵。避人时过双流涧，作客还登万里桥。予也甫赋归去来，相逢把臂方徘徊。湖山皦皦宛在望，此中尚有孤山梅。忽尔所思在远道，春江转棹心悠哉。勒铭自埽峰顶雪，题柱将披石上苔。此日情亲谊不薄，且送平原赴京洛。他年卜室想比邻，愿伫吴山待君筑。
依韵答邻友听曼殊吹箫绝句二首·其一
作者：毛奇龄
朝代：明
体裁：七言绝句

新安江水傍乌聊，春去杨花满地飘。纵使秦台堪弄笛，难忘吴市是吹箫。
依韵答邻友听曼殊吹箫绝句二首·其二
作者：毛奇龄
朝代：明
体裁：七言绝句

国士新书慢射聊，杏园才见酒旗飘。李谟不到人间久，谁使宫墙度玉箫。
依韵荅周副使体观吴门舟次见赠
作者：毛奇龄
朝代：明
体裁：古风

昔年曾过分巡幕，西上洪州与吉州。今日再逢吴下路，可怜江月送江舟。从军不减周南郡，佳句长吟宋子侯。此去戈船春正发，武昌杨柳漫淹留。
依韵赠萧公子荃
作者：毛奇龄
朝代：明
体裁：七言律诗

趋庭远道快追寻，少小乡名播汝阴。高树万寻看欲上，平陂千顷坐来深。东园浊酒开蓬径，南国佳人见蕙心。探取锦囊休问价，山前估舶是鸡林。
信宿
作者：毛奇龄
朝代：明
体裁：五言律诗

信宿幽人境，流连野老家。蜂撩涧底絮，鱼沫水中花。踏竹翻田罼，看云拂钓车。平畴通曲坞，犹见好桑麻。
倦寻芳·寄骆叔夜明府
作者：毛奇龄
朝代：明
体裁：词

渭南万里，三载携琴，人诵廉洁。为葬慈亲，归卧溪山别业。道场勿辞高士吊，哀来时涌丹徒血。苦思君，又蹉跎相失，暮秋时节。游望冷、蔷薇洞口，丝竹萧条，远过前哲。兔苑鸡场，还揽旧时英杰。草暖吟成樊水调，花飞梦散华池雪。听西堂，几何时，又鸣蜻蛚。
偕沈华范同住秦淮有赠
作者：毛奇龄
朝代：明
体裁：七言律诗

团团槐叶减秋阴，江介同过快滞淫。赋就烟云生四壁，画成蛱蝶值千金。王郎渡口花舡缓，孙楚楼头酒树深。最是吴兴容易病，莫教相对起愁心。
傅大四十饮次
作者：毛奇龄
朝代：明
体裁：五言绝句

自入桃源路，于今十六年。故人今四十，醉我蓼花前。
僧舍除夕答沈效见怀原韵·其一
作者：毛奇龄
朝代：明
体裁：六言诗

绕屋数竿修竹，临流几树梅花。客程无限幽思，僧舍依然旧家。柏碗暗浮绿醑，莲灯深罩红纱。且留今夕欢宴，安问明朝岁华。
僧舍除夕答沈效见怀原韵·其二
作者：毛奇龄
朝代：明
体裁：六言诗

岭外梅花未寄，江南柳色将舒。故园春信难到，客里残年又除。钟磬幽寻僧腊，辛椒俨傍斋居。怜君念我意气，浩浩淮流勿如。
兀庵节嵓蛤庵同集净土放和尚许各赋诗见怀奉荅长律一十二韵
作者：毛奇龄
朝代：明
体裁：七言排律

远师初住虎溪边，便集庐山十八贤。云外共寻溪口寺，雨中偏到渡头船。解开经橐参堂转，罩得灯纱对榻眠。击钵旧过祗树岭，烧铛新煮落花泉。年多不记安禅偈，夜静重吟怀友篇。宛转说凭龙女听，殷勤书向猎人传。违时未得纡尘轸，此日还留出世缘。德士总教频指月，习生从此愧弥天。翻来字里藏金叶，讽去声中现法莲。为拟和章时隐几，因知得句定忘筌。门同临济原无别，路隔恒沙岂易连。纵有馀霞能问讯，碧溪负杖在何年。
元夕樟湖渡看迎灯口吟
作者：毛奇龄
朝代：明
体裁：七言绝句

樟湖古渡暮登台，火峤星槎看渡来。千条紫电江心转，万叠红龙水上回。
元夕观灯同徐二十二嗣定作
作者：毛奇龄
朝代：明
体裁：七言排律

每逢三五忆当年，况复春灯在眼前。曾向上元追唱和，谁能此夕不留连。江城薄暮开瑶市，地主中宵列锦筵。一道长衢铺月色，万条宝炬动星躔。爔轮焰转争疑电，火籥花生并是烟。挂树密教朱鹭集，穿街遥见烛龙眠。千枝绣幛围罗绮，百变新声入管弦。妓宅飞香矜笃耨，军人合乐奏于阗。环桥散立长明树，启署浑如不夜天。未有金吾防锁钥，从看玉女下车骈。光分卫玠停珠勒，暗里罗敷落翠钿。戴去鳌身横碧海，擎来龟足踏红莲。沿流讶向波中见，绕堞惊从天际悬。神象舞馀閒戛齿，村童逐处笑摩肩。但听东邸留欢曲，未和南楼应教篇。潜入平津观秘戏，记于故国醉灯船。良辰屡惜吴关杳，好友多逢楚水边。斗转汉回人散后，踟蹰独立倍凄然。
元日
作者：毛奇龄
朝代：明
体裁：七言绝句

苍龙初转斗初回，僧舍初衔柏子杯。四十年来残岁月，不堪还向客中来。
元日同诸公集曹舍人宅限韵·其一
作者：毛奇龄
朝代：明
体裁：五言律诗

上日寻良宴，高轩集胜亭。岁筵笼暮霭，天阙聚春星。瓶汎椒花赤，诗题柿叶青。独惭元旦会，未设戴凭经。
元日同诸公集曹舍人宅限韵·其二
作者：毛奇龄
朝代：明
体裁：五言律诗

帝里人俱集，春杯客共衔。相逢称寿履，杂坐间朝衫。丽赋推曹植，新声度阮咸。五辛盘正美，勿复嗜酸咸。
元日登淮阴城楼眺望同黄大世贵刘二汉中蔡二尔趾童大衍
作者：毛奇龄
朝代：明
体裁：五言排律

首旦招同契，乘城眺远空。淮流千里逝，楚服八州雄。曲磴摇星阁，层台控帝宫。烟花明灭里，形胜去来中。万瓦飞鳞脊，诸圻错绣丛。横栏虚隐雾，高铎响迎风。隔岸烽墩合，前楼戍鼓通。天连平楚白，日射远波红。绕郭回樯橹，翻云翳雁鸿。丹床怜斗粟，食邑重良弓。鲁地原迤北，吴关宛在东。升垣谁属耳，划界笑重瞳。柏酒留时令，椒盘验岁丰。登临能赋咏，端的藉群公。
兑阁十词 其一 南歌子·齐世家彤史
作者：毛奇龄
朝代：明
体裁：词

朱阀迎齐女，金箱贮楚云。高阁傍斜曛。阿谁居阁上，济阳君。
兑阁十词 其七 柳梢青·联吟
作者：毛奇龄
朝代：明
体裁：词

锦闼闲心，绿窗幽兴，得句相调。何意东园，杏花开遍，又是春朝。丁娘且索挥毫。甚处见、欢情久要。几阕清词，数行细字，一幅生绡。
兑阁十词 其三 小重山·双鱼问
作者：毛奇龄
朝代：明
体裁：词

两地烽烟天一隅。蒋山西尽处、莫愁湖。谁言流水隔姑苏。春潮上，中有一双鱼。缄处印含朱。泽蒲裁作线、界蜘蛛。簪花小字画来疏。凭偷看，传作窦家书。
兑阁十词 其九 临江仙·逮下
作者：毛奇龄
朝代：明
体裁：词

不辨黄鹂能却妒，临溪且采茵陈。文园能聘茂陵人。君心难问取，我见也怜生。今日秦淮相接处，当年桃树桃根。门前流水记前因。曼陀花下影，同拜绣幢身。
兑阁十词 其二 鹊桥仙·证前生
作者：毛奇龄
朝代：明
体裁：词

蓬山小吏，上清旧籍，曾控九仙朱鲤。若非花下认前身，几负却、双成久矣。枫亭何在，治装东去，请食宋家荔子。纵然置驿未能通，也胜看、忠州画里。
兑阁十词 其五 天仙子·病榻闲情
作者：毛奇龄
朝代：明
体裁：词

长向花前摊女史。一榻自安花蔓里。尽教春去病还留，捐药饵。弄笔底。全似建安女博士。阶下稚童摇葛藟。满院月明清似水。慢言蓁莽辟除难，君意气。且已耳。泛扫请从一室始。
兑阁十词 其八 西河·琴弈双清
作者：毛奇龄
朝代：明
体裁：词

且慢记。琴心当日何似。只看绿绮绕孤桐，素丝未理。高山流水有谁听，离怀此际如寄。况花底，楸树子。旧枰在断垣里。空留遗挂紫檀心，琢成累累。横横直直试踌躇，几曾闲却纤指。是中意，诚莫己。良人惜未能此。追忆尔时佳致。或庶几、鼓瑟湘灵堪比。何况围棋张良娣。
兑阁十词 其六 十六字令
作者：毛奇龄
朝代：明
体裁：词

齐代远，空吟乘马篇。真珠钏，解作算商钱。
兑阁十词 其十 潇湘逢故人·采菱
作者：毛奇龄
朝代：明
体裁：词

采菱歌罢，见紫角新翻，绿苞初卸。问灌湖前汊。女伴恁来迟，停船相迓。红袖风吹，刚一望、夕阳西下。唤侍儿、慢捲朱竿，菱刺又牵罗帕。举棹去，南浦夜。叹洲尽含霜，湾名销夏。此事思如乍。待旧约重寻，流光不借。几度秋风，看浩浩、长淮东泻。好愁人、翠藻清涟，犹是参差如画。
兑阁十词 荷叶杯 其四 维摩天女恰同参曾参访耆旧，究向上一层
作者：毛奇龄
朝代：明
体裁：词

乃与阿潘同住。何故。花月映江潭。问谁还宿普明龛。参么参。参么参。
兑阁十词·南歌子·齐世家彤史
作者：毛奇龄
朝代：明

朱阀迎齐女，金箱贮楚云。高阁傍斜曛。阿谁居阁上，济阳君。蓬山小吏，上清旧籍，曾控九仙朱鲤。若非花下认前身，几负却、双成久矣。枫亭何在，治装东去，请食宋家荔子。纵然置驿未能通，也胜看、忠州画里。两地烽烟天一隅。蒋山西尽处、莫愁湖。谁言流水隔姑苏。春潮上，中有一双鱼。缄处印含朱。泽蒲裁作线、界蜘蛛。簪花小字画来疏。凭偷看，传作窦家书。乃与阿潘同住。何故。花月映江潭。问谁还宿普明龛。参么参。参么参。长向花前摊女史。一榻自安花蔓里。尽教春去病还留，捐药饵。弄笔底。全似建安女博士。阶下稚童摇葛藟。满院月明清似水。慢言蓁莽辟除难，君意气。且已耳。泛扫请从一室始。齐代远，空吟乘马篇。真珠钏，解作算商钱。锦闼闲心，绿窗幽兴，得句相调。何意东园，杏花开遍，又是春朝。丁娘且索挥毫。甚处见、欢情久要。几阕清词，数行细字，一幅生绡。且慢记。琴心当日何似。只看绿绮绕孤桐，素丝未理。高山流水有谁听，离怀此际如寄。况花底，楸树子。旧枰在断垣里。空留遗挂紫檀心，琢成累累。横横直直试踌躇，几曾闲却纤指。是中意，诚莫己。良人惜未能此。追忆尔时佳致。或庶几、鼓瑟湘灵堪比。何况围棋张良娣。不辨黄鹂能却妒，临溪且采茵陈。文园能聘茂陵人。君心难问取，我见也怜生。今日秦淮相接处，当年桃树桃根。门前流水记前因。曼陀花下影，同拜绣幢身。采菱歌罢，见紫角新翻，绿苞初卸。问灌湖前汊。女伴恁来迟，停船相迓。红袖风吹，刚一望、夕阳西下。唤侍儿、慢捲朱竿，菱刺又牵罗帕。举棹去，南浦夜。叹洲尽含霜，湾名销夏。此事思如乍。待旧约重寻，流光不借。几度秋风，看浩浩、长淮东泻。好愁人、翠藻清涟，犹是参差如画。
党太守挽词
作者：毛奇龄
朝代：明
体裁：古风

薤上露，一何晞。城头望，乌欲飞。乌飞不飞叫将曙，月落城西白杨树。不见车驱镇海台，但见旌摇汜桥路。汜桥西去江水清，剪钱怀送何为情。
入史馆奉和监修先生赴召柬同馆诸公原韵三首·其一
作者：毛奇龄
朝代：明
体裁：古风

隆古重籍氏，仰视枢东辰。宣尼起嗣之，寄志在获麟。前代多政记，宛若眉列陈。国书过激厉，其事反以湮。大君秉遐照，丙穴观细鳞。美剧嗣元宋，安问秦与新。一时竞橐笔，群策堪扶轮。如何稽古疏，有腼称史臣。愚贾閟宝玉，哲匠迷荆榛。所恃纶阁暇，数晷凡再巡。埽翳见白日，披巾对高旻。追随蓬山颠，洒濯瀛海滨。空言启石室，将以传其人。终惭识未优，谁得资讨论。前贤诵崧岳，所重惟生申。况当天门高，下视罗八垠。
入史馆奉和监修先生赴召柬同馆诸公原韵三首·其三
作者：毛奇龄
朝代：明
体裁：古风

伊昔致治朝，时政早论纪。纂列无阙遗，一若左右史。降此多从谀，展转互相委。虚实亦已淆，遑问非与是。况当革命时，馆载乃顿已。何期圣代兴，三恪备中旨。加以春秋法，凡例共摩拟。司衡既礼绝，模楷责下士。宛如百车辙，相率遵一轨。傥云具三长，端在集众美。惟恐同异生，笔削翻有俟。作文无发明，往与秽滥比。庶丐监正之，三寸竹毫子。
入史馆奉和监修先生赴召柬同馆诸公原韵三首·其二
作者：毛奇龄
朝代：明
体裁：古风

有明十七君，作圣述亦贤。顺始复顺终，遂历三百年。八垓被鸿濛，重译及毳旃。斯迹既已陈，所幸留简编。得失炯前鉴，开馆加穷研。胜代虽远遥，相接犹几筵。其中升与降，畴则相紏虔。实赖司衮学，引作庸众先。灵虬展云雾，蠖蝮方同缘。记盛时自速，努力咸仔肩。何必新唐书，修在庆历前。
入塞曲
作者：毛奇龄
朝代：明
体裁：五言排律

蓟北新班旅，关东早陷围。秦城金钥启，汉将玉门归。龙旆朝云捲，狼山秋草腓。沙尘埋马勒，风雪满戎衣。左顾遮雕落，前行指雁飞。开疆旧地阔，返道故人稀。全节还平乐，论功拜武威。普天饶战事，暇日定边机。西塞呼鹰疾，南山射免肥。封侯知不远，相与俟春晖。
入少林书事
作者：毛奇龄
朝代：明
体裁：古风

嵩阳宫前山翠浓，西行絷马金牛峰。新莺啼歇绿杨里，潦水倒入清溪中。春寒衣袖晚来薄，细雨濛濛洒幽壑。林杪高穿双树行，岩前时见三花落。崔嵬绀宇本金布，上界钟声出云雾。残碑万垛读未成，暝色空廓坐来暮。山深寂静鲜人语，松顶微闻住春雨。深厨野藿供晚餐，竹窗新月明前坞。老僧趺坐为我言，北朝旧是祇陀园。精蓝洛下总稠杂，此中绝壁无攀援。嵩丘相峙藏贝叶，列祖持衣寡言说。阿阁翻经降露华，中亭断臂飞寒雪。闻言憬然动我心，恍对秋潭卧冰冽。夜梦胡僧折予指，不记前身迦叶子。难寻涧底三昧泉，且饮当前八功水。蘧蘧却枕蝴蝶飞，晨光养树看熹微。沧沧赤日上琼壁，大室少室争光晖。出门欲问来时路，策马悠悠何处归。
入山偶成
作者：毛奇龄
朝代：明
体裁：五言律诗

种药神农地，牵牛巢父家。水禽时变响，山草递开花。云隙流天影，岩空坠日华。春深人不见，愈觉此中遐。
入嵩阳将登嵩岳有作
作者：毛奇龄
朝代：明
体裁：五言律诗

太室群峰峻，轘辕拾磴长。春云飞马足，愁绝古嵩阳。玉女摇潭水，山花堕石梁。汉皇金匮杳，何处挹瑶浆。
入春庭梅未开偶为同城姚士重孝廉作画梅蒙以画梅长歌见赠中忆西园看梅事率笔赋答
作者：毛奇龄
朝代：明
体裁：古风

朔风冽冽冰皑皑，雪花倒地捲作堆。入春一月雪未霁，庭前未有梅花开。枞阳才子客湘水，最爱毛甡画花卉。纸上从教见早梅，枝头故复添新蕾。停毫宛转思美人，一枝恍寄江南春。谁知相顾起感慨，翘首放歌如有神。江南千里遘春月，阁下梅花正当发。独立方传韦相诗，同游争结王生袜。君家世胄不可当，一门群从超诸王。春风吹度鸣珂里，芳草生当朱雀航。东观禹穴渡江沚，官阁相羁偶然耳。但藉荒厨对步兵，何须古驿逢梅使。春空一望生羽翰，君将献赋游长安。蓟门亦有梅如雪，愿把斯图雪后看。
入横山宿傅大溪上草堂有感·其一
作者：毛奇龄
朝代：明
体裁：七言律诗

十年九度入衡阳，最爱君家旧草堂。曲路环溪栽野竹，前池拂水卧高杨。春云垄首驱黄犊，秋雨山岻射白狼。少小逢君豪气锐，今来看作丈人行。
入横山宿傅大溪上草堂有感·其二
作者：毛奇龄
朝代：明
体裁：七言律诗

横山西上路欹斜，郭母峰前水一洼。曾著竹书开墅曲，到来松酒醉村家。南溪人远留红树，隔坞天寒噪白鸦。我欲乘船归渡口，期君三载种桃花。
入湖堤口号·其一
作者：毛奇龄
朝代：明
体裁：五言绝句

高柳绊游笮，湿草沾坠钗。江南梅子熟，湖上风雨来。
入湖堤口号·其二
作者：毛奇龄
朝代：明
体裁：五言绝句

入湖逢三梅，闭寺坐半月。青堤一条长，绿水两面阔。
入湘湖书事·其一
作者：毛奇龄
朝代：明
体裁：七言律诗

落星湖畔草茫茫，别有澄波万顷凉。溪口一桥连大路，城西几里到横塘。青山入浪烟林动，翠藻缘嵓水带长。隔浦鵁鶄惊棹起，藕荷深处又成行。
入湘湖书事·其二
作者：毛奇龄
朝代：明
体裁：七言律诗

环山净捲碧琉璃，紫幕红茵度水涯。稻叶暗抽朝溉后，荷风不断午凉时。龙堂濑浅杨王宅，鸟道云盘句践祠。荡桨女儿归独晚，前湖新约采莼丝。
入直即事
作者：毛奇龄
朝代：明
体裁：七言绝句

平明入直噪宫鸦，傍午花阴一榻斜。却笑玉堂无管钥，尚令清梦得还家。
入石溪寺
作者：毛奇龄
朝代：明
体裁：五言律诗

碧嶂萦溪远，青林入寺幽。阶前听雨过，城上见江流。宝树迷天界，春花对客楼。到来题字者，谁识旧裴休。
入虎丘
作者：毛奇龄
朝代：明
体裁：五言律诗

钭日山塘暮，清秋古寺分。楼台衔树雨，磐石坐溪云。地胜开龙藏，天高见雁群。真娘坟上路，长记醉红裙。
八月三十日上赐翰林院诸臣御河鲜藕恭纪一十八韵
作者：毛奇龄
朝代：明
体裁：五言排律

晓日瀛台厂，秋风水殿凉。赏花开宝㡢，收蔤荐银塘。敕使宣中秘，分甘出上方。宫僚皆受赐，翰苑独先尝。种献蓬山远，根蟠太液长。红衣销紫漫，缃菂坠青房。垛去如堆雪，横来似截肪。蒲枝联作带，菰叶织成筐。嚼入冰淘冷，烹疑茗粉香。慢剸包笋白，且掩覆齑黄。洗骨回仙岛，虚心答昊阊。缠深知节苦，折处见丝飏。鼎俎堪呈质，污泥不染肠。量材逾七枣，挫沈得三浆。不畏相如渴，何愁孔凯狂。盘倾金掌露，七割玉台霜。华井谁含片，天池甫佐觞。愿将千岁碧，早晚进西王。
八月十五夜怀人
作者：毛奇龄
朝代：明
体裁：古风

凉夜静无烟，清宵一镜圆。自推瑶海上，长挂画楼前。不共佳人望，于今十五年。
八角井
作者：毛奇龄
朝代：明
体裁：五言绝句

铺南八角井，井上双辘轳。左绳扳大妇，右绠牵小姑。
六安黄晓随�使自杭还京有寄
作者：毛奇龄
朝代：明
体裁：七言律诗

樟亭一别万山凋，隔岸思君对海潮。伏枕黄梅愁永日，閒房紫槿发清宵。天垂云路开吴岳，人与星车赴洛桥。绿绮南金无限意，莫教雨雪望中遥。
兰溪棹歌
作者：毛奇龄
朝代：明
体裁：五言绝句

春水碧泱泱，春兰覆水香。中流不用棹，直渡浦江阳。
兰陵王
作者：毛奇龄
朝代：明

想前此。阁下薇花乍紫。横栏曲、半臂荔红，卷发新梳理黄子。按鹍弦第四。忽地。吴头楚尾。看看远、海雁又来，眼底空留数行字。倚徙。病初起。况翠帐寒生，晚秋天气。暮暮朝朝向谁是。纵迢递关山，梦魂堪寄。知他去处是百里。是千里。
兰陵王
作者：毛奇龄
朝代：明
体裁：词

想前此。阁下薇花乍紫。横栏曲、半臂荔红，卷发新梳理黄子。按鹍弦第四。忽地。吴头楚尾。看看远、海雁又来，眼底空留数行字。思量那年事。不合启厢东，夜雨灯暗，桃花，误赚刘郎至。奈三载寒食，一朝欢聚，手把窄袜弄花绮。那知梦儿里。倚徙。病初起。况翠帐寒生，晚秋天气。暮暮朝朝向谁是。纵迢递关山，梦魂堪寄。知他去处是百里。是千里。
兰陵王·别谭开子
作者：毛奇龄
朝代：明
体裁：词

淮南路。正值嵩阳归去。梨花晚、寒食初过，与汝东湖最深处。夜凉倾斗醑。听拨银筝无数。扶红袖、酒醒回时，长是城头鼓声曙。恨一别如雨。更南北东西，春还秋暮。许昌宫里留君住。任作赋繁台，题诗梁苑。何期此地复相遇。仿佛似前度。看舞。郡中署。便图遍屏山，歌残烛树。送君还上棠溪渡。望长淮千里，依然东注。那堪言别，况绿柳，渐飞絮。
兰陵王·别谭开子
作者：毛奇龄
朝代：明

淮南路。正值嵩阳归去。梨花晚、寒食初过，与汝东湖最深处。夜凉倾斗醑。听拨银筝无数。扶红袖、酒醒回时，长是城头鼓声曙。看舞。郡中署。便图遍屏山，歌残烛树。送君还上棠溪渡。望长淮千里，依然东注。那堪言别，况绿柳，渐飞絮。
关中沈君为觐亲晋安值乱未达遂客死吾越其子扶柩西归过别挽之以诗·其三
作者：毛奇龄
朝代：明
体裁：七言绝句

遗书万卷好重编，有子贤名过彦先。无数道傍虞殡者，为君时诵露晞篇。
关中沈君为觐亲晋安值乱未达遂客死吾越其子扶柩西归过别挽之以诗·其二
作者：毛奇龄
朝代：明
体裁：七言绝句

诸侯博士老平津，曾向天街振履尘。到死难忘瓯越路，先人兵备在南闽。
兴庆宫词
作者：毛奇龄
朝代：明
体裁：七言绝句

兴庆西宫夜未央，梨园新笛奏渔阳。谁将凝碧池头月，吹出并州塞上霜。
内叔陈大宪祖付予诗歌妓玉华因复拈赠
作者：毛奇龄
朝代：明
体裁：七言绝句

翠幄朱栏覆绿池，西园公子夜裁诗。自惭抱瑟同卢女，不敢将歌付雪儿。
再用前韵赠梅庚
作者：毛奇龄
朝代：明
体裁：五言律诗

上国逢春至，横门喜旦开。花看郦亭发，人自北湖来。远兴同仙尉，高科却茂才。帝乡能揽胜，一眺华阳台。
再食熊蹯口号
作者：毛奇龄
朝代：明
体裁：古风

易牙调苦辛，伊尹负鼎俎。熊掌亦我欲，食之快起舞。蹁跹舞罢双泪流，餔藜含藿肝肠羞。争剸夏后两龙肉，未厌君夫六駮牛。清丝嘈嘈酒满钟，食熊并食熊蹯菘。何时借宿长杨馆，更向山头一射熊。
军城早秋
作者：毛奇龄
朝代：明
体裁：七言律诗

关门万里羽书稀，大将防秋出武威。高天杀雁角弓厉，平地坐人毛马肥。云连城障频移旆，风起沙河早授衣。但语蹛林休再会，汉家新解贰师围。
冬夜湖西席限韵二首时计百司理将晓行·其一
作者：毛奇龄
朝代：明
体裁：五言律诗

千载征西宴，同时邺下贤。觞流歌管外，烛坠舞衣前。霜柝严城静，星河晓幕悬。骊驹谁待驾，只有使君船。
冬夜湖西席限韵二首时计百司理将晓行·其二
作者：毛奇龄
朝代：明
体裁：五言律诗

华馆饶清兴，新歌夜未央。裁诗刘庶子，别席庾西阳。月上移蕡烛，霜霏薄羽觞。明朝有离客，欢宴转难忘。
冬日过上海署故人任明府制衣衣我感赋
作者：毛奇龄
朝代：明
体裁：古风

丈夫生岂易衣食，终年在道披练裳。朔风吹林下寒叶，垂老欲住江湖傍。故人为宰在沪上，呼我再过听絙桑。薛城留客有布被，莱芜涤釜无舂粮。顾此短褐不至骭，恻然为念范叔僵。自视两袖颇飘薄，但看七尺真昂藏。割毡何足赠江革，解襦不敢衣顾郎。冰丝急付冻女剪，钿尺便向当身量。生平旅食就仁祖，前岁妇裈辞豫章。惟此茧为伯夷种，况逢衣自胶东床。贫士被服允无斁，良友致意安可忘。只怜连衽坐相对，反于官服加辉煌。少小诵读并不出，尝恐行路分左羊。十年衣褐蔽广柳，一双葛履投严霜。多君力学早通籍，脱麻更著宫锦黄。今来为吏解衣我，宛如当日东书堂。阳和乍转稍暄煖，我当刺擢还故乡。入林服此快游饮，落花满袖春风香。
冬行
作者：毛奇龄
朝代：明
体裁：五言律诗

薄日融霜野，严飙冻水陂。喜看山顶雪，误踏路傍枝。沙鸟连阴聚，檐茅带泽欹。萧条松柏意，惟有岁寒知。
冯二宿荣迁补国子监博士
作者：毛奇龄
朝代：明
体裁：七言律诗

槐市南头璧水连，冯唐待诏尚英年。汉廷博士官虽冷，国子先生独尔贤。折角定教倾五鹿，画衣应早兆三鳣。花前载酒如相过，可有东厅月俸钱。
冯守同四十索赠
作者：毛奇龄
朝代：明
体裁：古风

敬亭初发枣花碧，陵阳自煮丹砂红。持之欲献者谁子，宣城高士冯守同。行年四十负意气，尝与干将较铦利。相逢茂苑最有情，当涂郁郁青云生。
冯相公师归后蒙寄诗问讯奉和来韵·其一
作者：毛奇龄
朝代：明
体裁：七言律诗

每从朝罢听鸣鞭，长颂康熙相国贤。一自日星回海岱，顿令桃李失芳妍。鸿飞未敢邀公觏，蚿细何堪受目怜。但访东山黄绮去，莫教人诵采芝篇。
冯相公师归后蒙寄诗问讯奉和来韵·其二
作者：毛奇龄
朝代：明
体裁：七言律诗

爱慕人皆愿执鞭，况逢致政是韦贤。北山猿鹤看无恙，东洞蔷薇开自妍。太傅金为留客计，右丞诗重想夫怜。谁知冶水渔舟发，便寄湘中欸乃篇。
冯紫灿新迁礼部
作者：毛奇龄
朝代：明
体裁：七言律诗

赐席成均旧所闻，百年秩叙喜推君。祠曹赖有刘原父，学行谁如冯仲文。人入冰厅衣共洁，花开春署坐来芬。圣朝方议东封礼，勒石应看海上云。
净慧园奉陪储公赴忞公法食·其一
作者：毛奇龄
朝代：明
体裁：五言律诗

白社留方俗，青莲树法垣。维摩香积寺，长者给孤园。乳鹿盘间起，饥乌掌上喧。衡庐相望迥，无处可攀援。
净慧园奉陪储公赴忞公法食·其二
作者：毛奇龄
朝代：明
体裁：五言律诗

精舍何年筑，黄金布未成。随时观有道，就食得无生。迸水流香碗，飞花散上城。昙摩逢宝志，同有渡江情。
凉州词·其一
作者：毛奇龄
朝代：明
体裁：七言绝句

汉家天子射熊归，昼祀神宫夜有辉。金马门前留执戟，铜驼观里侍充衣。
凉州词·其二
作者：毛奇龄
朝代：明
体裁：七言绝句

凉州一阕朔风高，弹成金屑紫檀槽。出塞马衔青苜蓿，入关人载碧葡萄。
凌君生日
作者：毛奇龄
朝代：明
体裁：五言律诗

慈竹编成屋，蟠桃斲作卮。天垂襟宇阔，霜入鬓毛迟。鼓棹归西塞，提壶出上池。岁华三百六，庭下看枯棋。
减字木兰花 其一 桑妇词
作者：毛奇龄
朝代：明
体裁：词

城南暮雨。尚有采桑秦氏女。低系桑笼。独倚桃花一树红。青骢西去。口里衔丝衔不住。归到灯前。一任三眠与四眠。
减字木兰花 其二 同姜八孝廉有访
作者：毛奇龄
朝代：明
体裁：词

陆公祠畔。十里横塘行未半。花港深深。王四娘家何处寻。醁醅初注。又是孝廉船欲去。怕照菱花。对面分明又一家。
减字木兰花·桑妇词
作者：毛奇龄
朝代：明

城南暮雨。尚有采桑秦氏女。低系桑笼。独倚桃花一树红。青骢西去。口里衔丝衔不住。归到灯前。一任三眠与四眠。陆公祠畔。十里横塘行未半。花港深深。王四娘家何处寻。醁醅初注。又是孝廉船欲去。怕照菱花。对面分明又一家。
出沐即事有感
作者：毛奇龄
朝代：明
体裁：七言律诗

西郊出沐践良辰，回首京华又一春。鸦阵噪来天欲两，骡车过尽路生尘。年前悔作閒情赋，日出欢逢曝背人。自笑褉堂相别久，梦回还着白纶巾。
击铜钵和天衣杂题十首·其一
作者：毛奇龄
朝代：明
体裁：五言律诗

丹壑启蒙茸，招提表十峰。殿方环埤堄，人似坐芙蓉。叠嶂连疑复，添云衬转重。抠衣因避地，长愧旧周颙。
击铜钵和天衣杂题十首·其七
作者：毛奇龄
朝代：明
体裁：五言律诗

巀嵲云门㠗，萧条下寺湾。鹫曾迁旧岭，龙尚护雄关。翠甓围禾黍，荒台尽草菅。劫灰何处认，金布满空山。
击铜钵和天衣杂题十首·其三
作者：毛奇龄
朝代：明
体裁：五言律诗

刺史前朝彦，临文书亦豪。螭头标去丽，鳌背负来高。金壁迷苍藓，银钩折白毫。千秋黄绢字，相对转萧骚。
击铜钵和天衣杂题十首·其九
作者：毛奇龄
朝代：明
体裁：五言律诗

蜒蜿乔松埂，依稀古塔㙨。千花龙负涌，七级雁衔飞。翠粒浮沙远，苍鳞偃盖微。夕阳残照里，应见宝幢归。
击铜钵和天衣杂题十首·其二
作者：毛奇龄
朝代：明
体裁：五言律诗

翠壁千寻拔，清溪双带幽。飞崖看散下，到寺喜同流。覆草披遥碛，浮花逐细沤。岩前斟法乳，此下有龙湫。
击铜钵和天衣杂题十首·其五
作者：毛奇龄
朝代：明
体裁：五言律诗

法宝翻华藏，经台展妙香。慈贤真下座，好女自提筐。露宿随乌子，云开见象王。僧繇曾有画，飞去在何乡。
击铜钵和天衣杂题十首·其八
作者：毛奇龄
朝代：明
体裁：五言律诗

方丘如对仗，列岫正标门。左右分环卫，中间奉至尊。驮经蛮象伏，说法弋狮蹲。何似恒河上，祥禽拥佛园。
击铜钵和天衣杂题十首·其六
作者：毛奇龄
朝代：明
体裁：五言律诗

七宝梁王供，三皈晋季崇。天衣饶钵锡，佛像本金铜。守瑞亡前代，神綖出汉宫。伤心贤惠国，看赐绣经红。
击铜钵和天衣杂题十首·其十
作者：毛奇龄
朝代：明
体裁：五言律诗

清磬三时静，疏钟五夜号。云边回竹阁，天半吼蒲牢。度涧疑秋雨，连山响暮涛。陶潜归较晚，巨挺问谁操。
击铜钵和天衣杂题十首·其四
作者：毛奇龄
朝代：明
体裁：五言律诗

眉池何岁凿，传道在西陈。挂月如圆璧，浮波只半轮。丹颜随镜破，碧甃带沙湮。入水酬功德，无容幻影亲。
分得咸韵同诸公饯刘涞之赣州
作者：毛奇龄
朝代：明
体裁：五言律诗

高观成清饯，深杯喜共衔。因歌弹短铗，就道拥长镵。朔雪虔阳树，寒风赣水帆。明年归雁度，慎勿惜书缄。
刘大廷俊客死湖北同人哭于夕照寺有诗奉和姜二承烈原韵 其三 昼寝
作者：毛奇龄
朝代：明
体裁：七言绝句

九叠屏风敞殿安，桃笙卧去水晶寒。卷衣侍女遥相待，尚作前宵月下看。
刘大廷俊客死湖北同人哭于夕照寺有诗奉和姜二承烈原韵 其五 秋夜雨
作者：毛奇龄
朝代：明
体裁：七言绝句

空阶滴沥暗心惊，梦去犹闻决霤鸣。总是铜池悬左掖，却疑银箭下西清。
刘大廷俊客死湖北同人哭于夕照寺有诗奉和姜二承烈原韵 其六 射猎
作者：毛奇龄
朝代：明
体裁：七言绝句

平原草色带霜威，出塞将军号射飞。风里直驱沙碛尽，夜深方向灞陵归。
刘大廷俊客死湖北同人哭于夕照寺有诗奉和姜二承烈原韵 其四 秋声
作者：毛奇龄
朝代：明
体裁：七言绝句

西苑才回少女风，便听寒鸟叫雌雄。夜来奏尽清商曲，只在宫前几树中。
刘大廷俊客死湖北同人哭于夕照寺有诗奉和姜二承烈原韵·其一
作者：毛奇龄
朝代：明
体裁：七言绝句

玉河秋水下高梁，南望荆门道路长。不见童鸿还阙下，尚疑刘尹在丹阳。
刘大廷俊客死湖北同人哭于夕照寺有诗奉和姜二承烈原韵·其三
作者：毛奇龄
朝代：明
体裁：七言绝句

一世才名擅越东，休将时数问穷通。醉来但说狂时酒，醒后何曾识次公。
刘大廷俊客死湖北同人哭于夕照寺有诗奉和姜二承烈原韵·其二
作者：毛奇龄
朝代：明
体裁：七言绝句

大堤南去慢徘徊，招得巫阳且暂回。江汉汤汤流日夜，欲于何处望归来。
刘大廷俊客死湖北同人哭于夕照寺有诗奉和姜二承烈原韵·其四
作者：毛奇龄
朝代：明
体裁：七言绝句

修文天上诵弥罗，古寺翻经柰梵何。痛杀西华方衣葛，夕阳亭下一相过。
刘明府赴任南漳
作者：毛奇龄
朝代：明
体裁：七言律诗

陶令南行心自闲，十三徽上缀珠殷。名同星列丹霄上，操比漳流清汉间。编户远连庞统宅，閒田长在卞家山。期君便作南游客，极浦看云共往还。
刘民部尊人入乡贤祠
作者：毛奇龄
朝代：明
体裁：七言律诗

曾坐皋比授一经，骑鲸飞作斗边星。伏生故享邹平庙，刘向应祠尼父庭。黍进蜼卣成式谷，香含鸡舌见宁馨。须知享祀从殷典，不在旗常早勒铭。
刘珵饷法酒诸食物
作者：毛奇龄
朝代：明
体裁：五言绝句

酿花开蚁榼，臛食进羊臐。既醉应忘客，临餐转忆君。
刘琯南归
作者：毛奇龄
朝代：明
体裁：七言律诗

曾从淮水托王孙，深羡君家好弟昆。三树尽教留玉蕊，万言仍自上金门。春郊马去天边埒，夏店人归雨后村。当日东湖同醉处，可能诗句壁间存。
刘驾部宅即事
作者：毛奇龄
朝代：明
体裁：七言律诗

新河门巷水澄鲜，驾部风流不记年。几叶鸣睢开府后，一行雏凤过庭前。歌屏绮合珍珠履，酒瓮香分翡翠船。举目龙山如罨画，支颐有客意悠然。
初入史馆作
作者：毛奇龄
朝代：明
体裁：古风

昭代重文治，翘车递相因。圣教开中天，皎若星日陈。诏令下郡国，荐达如崔骃。策对赐著作，不止能亲民。所念胜国史，是非方未伸。馆录既渐缺，册府亦已湮。因命合绳纂，众腋同补纫。载事在集意，辨误需求真。记疏陋欧宋，识弇诮向歆。尝恐大政略，要使陈编新。谁谓石室藏，便若海谷珍。代易少忌讳，辞一均见闻。野稗过苛激，翻足伤人伦。靖难诟圣祖，易嗣憎忠臣。几有秘阁裁，下与秽史邻。生平负末学，往欲追龙门。何幸绍前修，滥把拙匠斤。内府给笔札，下使供柴薪。当此委藉重，敢不删述勤。从来尚记善，所效惟获麟。如何紊褒讥，遗论徒千春。
初春送人还吴江并呈沈进士自南顾隐居有孝
作者：毛奇龄
朝代：明
体裁：七言律诗

王孙归去草萋萋，极望吴江芷叶齐。晓骑独驱沙雨外，春帆遥堕海虹西。车书越徼通金马，戈甲阊门罢水犀。谁似隐侯词赋客，顾荣琴瑟镇相携。
别伯兄五首·其一
作者：毛奇龄
朝代：明
体裁：古风

孤鸟辞宿柯，离兽驰旧林。惊心见曲木，走险不择阴。判兹同生子，恻怆谁为心。如何彼苍天，使我遘难深。
别伯兄五首·其三
作者：毛奇龄
朝代：明
体裁：古风

反顾不可行，回身复牵衣。慈殡未旋圹，严车复停帏。门户值中落，各鲜庭树枝。连冈隔秋照，影亡形亦疑。暂伫觏形影，及此将颓曦。
别伯兄五首·其二
作者：毛奇龄
朝代：明
体裁：古风

遘难未云极，三载慰遐慕。如何复离分，悠悠即长路。游子多苦心，况复值秋暮。絺衣薄寒飔，葛屦践凉露。挥手自兹诀，一步三反顾。
别伯兄五首·其五
作者：毛奇龄
朝代：明
体裁：古风

桑梓在道上，犹然起缱绻。析柯解连枝，岂不极哀恋。念兄富文府，弟亦擅华绚。三珠秀稽林，双龙起江甸。兄既辞司秋，仁人不为谳。弟复遭百罹，中年起更变。天高殚难呼，道远死谁见。叠浪阻潮汐，重山蔽乡县。茹檗苦自聆，讵敢告亲串。兄年已伤哀，无为久劳眷。努力绍前期，挥手泪如霰。
别伯兄五首·其四
作者：毛奇龄
朝代：明
体裁：古风

颓曦将右匿，流影眷左疆。孤雁虽西飞，其音在东湘。君子重去土，岂不怀旧乡。形隔不得旋，魂魄思茫茫。生当从兄游，周我门东场。死愿为飞鸠，鸣此道上桑。
别戴大金黄大世贵
作者：毛奇龄
朝代：明
体裁：古风

淮阴城南有飞雁，游子穷冬返乡县。雪满孤舟恋戴逵，波连千顷思黄宪。寒风截截霜满裾，临行出入还踌躇。倾樽不尽此时语，开椷频订他年书。淮流一曲下江浒，渺渺长帆去西楚。何处思君最怆神，三月江南楝花雨。
别朱生·其一
作者：毛奇龄
朝代：明
体裁：七言绝句

开元法曲有谁传，秋雨江南罢采莲。淮水浊泥初冻后，停船一别李龟年。
别朱生·其三
作者：毛奇龄
朝代：明
体裁：七言绝句

寒风缦管脆如丝，欲别歌予桂树词。此去江南望江北，渌波青草系人思。
别朱生·其二
作者：毛奇龄
朝代：明
体裁：七言绝句

桂树丛生淮上秋，西风高会曲江楼。水亭谁唱伊州调，记得兰陵朱粹修。
别王恒
作者：毛奇龄
朝代：明
体裁：古风

蟋蟀方在堂，倏忽岁云暮。穷冬雪霏霏，游子戒归路。东亭酒煖草叶稀，临行欲换征人衣。城南王恒负意气，慷慨向予歌式微。踌躇上马不能别，韩信台前看飞雪。
别蔡大敬五首·其一
作者：毛奇龄
朝代：明
体裁：古风

朱阳当末垂，遘患避人侣。惨惨中夜别，恻恻不得语。高柯静吟飔，星堕亦如雨。行将出芦洲，与子且延伫。
别蔡大敬五首·其三
作者：毛奇龄
朝代：明
体裁：古风

飘蓬随风扬，飞飞会有极。江流去汤汤，赴海自止息。伊予独何辜，坎壈久失职。号呼仰苍天，天宇为倾仄。
别蔡大敬五首·其二
作者：毛奇龄
朝代：明
体裁：古风

延伫不得去，行子辞故乡。明星在天端，晨夕互相望。我今辞子去，不知从何方。飘蓬追惊风，风发蓬益扬。
别蔡大敬五首·其五
作者：毛奇龄
朝代：明
体裁：古风

离散在何所，渺渺行难寻。生死不可知，遗此经寸心。南游涨水阔，北渡湘江深。倘遇洪崖子，惠我蘋藻音。
别蔡大敬五首·其四
作者：毛奇龄
朝代：明
体裁：古风

倾仄天影动，黯黯夜将旦。踌躇别子去，方寸已凌乱。芦洲积凉露，栖栖有双雁。哀鸣至天明，一雁独离散。
别闵衍
作者：毛奇龄
朝代：明
体裁：五言排律

官舍联吟早，閒堂对酒浓。汶阳归未得，安邑去何从。过市偕仙尉，寻山到丽农。青裙缝薜荔，锦柙绣芙蓉。日下回鸣鹤，天边老卧龙。别君淮蔡路，愁思转重重。
别陈生赴济南幕
作者：毛奇龄
朝代：明
体裁：七言律诗

欲上旗亭多所思，燕关惜别暮秋时。十年书隔陈琳幕，几度车过董相祠。岱顶尚留天半赋，汝南曾和雪中词。春明此去如相忆，须记宫墙碧柳丝。
别雏隐江南有谢
作者：毛奇龄
朝代：明
体裁：五言律诗

东冶亭边酒，西州路下吟。人从秣陵别，情比大江深。秋气回长荡，天涯惜寸阴。濑中重在望，何日好投金。
别马广文作
作者：毛奇龄
朝代：明
体裁：古风

龙门百尺中天启，回视天孙碧云里。藻影翻成北海鱼，桃花泻作申江水。传经自昔推马融，果然绛帐来扶风。当年赋笛已擅绝，只今秉铎犹称雄。春风吹花绕书屋，长启清樽倒�醁。香饭晨炊苜蓿寒，菘羹夜汎芹丝绿。檐榴初发红满枝，归舟欲渡千回思。龙门多少溯从意，半在鳣堂对酒时。
别黄吉
作者：毛奇龄
朝代：明
体裁：五言绝句

策马去江关，春花照别颜。临行三系马，不是恋巴山。
刺促词
作者：毛奇龄
朝代：明
体裁：五言绝句

黄金长被毁，白璧苦遭疑。但咏流离子，无歌刺促词。
剔银灯·咏米家灯
作者：毛奇龄
朝代：明
体裁：词

百尺冰荷可喜。况满壁、尽张罗绮。剪縠为栏，堆纱作树，不数米家山水。隔屏人指。道人在、隔花屏里。金粟玉虫累累。光到处、辘轳齐起。鸡戴珠竿，龙衔火籥，总是数条红紫。灯前且醉。看灯影、照人何几。
勃安书至云天章一草亭分与居且曰薜荔花开绿阴满庭室迩人遥不觉泪下
作者：毛奇龄
朝代：明
体裁：五言律诗

今日复前日，故人还故乡。草亭无恙在，闻道与刘郎。夜月江淮渡，春风薜荔墙。梦中寻路远，那得到东昌。
匏瓜
作者：毛奇龄
朝代：明
体裁：七言律诗

匏瓜空载两车箱，不叠蘘荷旧紫裳。争取百千邀碧玉，何如十五嫁王昌。樽前凤舞黄华子，水面鱼吹白石郎。辛苦盛年犹待聘，当时只记善和坊。
北塘席上送润公之鸳湖寄朱彝尊二首·其一
作者：毛奇龄
朝代：明
体裁：七言绝句

锡杖袈裟古善才，北塘深处重徘徊。如何龙象波中度，不见羊车市上来。
北塘席上送润公之鸳湖寄朱彝尊二首·其二
作者：毛奇龄
朝代：明
体裁：七言绝句

临湖晓阁北塘深，五月荷花送道林。百里波光长似雪，可能乘兴到山阴。
北征
作者：毛奇龄
朝代：明
体裁：古风

秋风生前涂，白云兴山阿。车徒既况瘁，我行劳如何。夙昔戒于役，行行遍江河。东观越瓯蛮，西顾接岷嶓。煌煌旧京洛，裹足不敢过。何期奉明诏，良马纰素紽。县吏趋里门，徵车敢蹉跎。朝发长淮流，暮宿清济涡。广畎化黄熊，野寺名青驼。常恐冒霜露，无以答諴和。所期遘明良，尚与赓载歌。
北征二首·其一
作者：毛奇龄
朝代：明
体裁：五言律诗

南浦歌难断，东山望转亲。素丝方荐璧，斑鬓已如银。据地凭方朔，将车共买臣。谁怜千里骥，垂老入风尘。
北征二首·其二
作者：毛奇龄
朝代：明
体裁：五言律诗

乞病书谁上，登车路自分。骅骝难作队，羔雁枉成群。小草经霜出，枯兰藉火焚。周颙归计在，休作北山文。
北征同徐二咸清途中作
作者：毛奇龄
朝代：明
体裁：七言律诗

河亭雨后换征裾，淮海相逢在道隅。洗马有情堪并辔，买臣无力可将车。才高自著幽通赋，老去难传却聘书。借问同行旧徐乐，汉庭对策果何如。
北新号子·其一
作者：毛奇龄
朝代：明
体裁：七言绝句

北新关前银杏黄，小船风起大船凉。只愁日日秋风顺，吹杀楼头新嫁娘。
北新号子·其二
作者：毛奇龄
朝代：明
体裁：七言绝句

高官大估坐楼船，小艇娇娘最可怜。关前采菱关后卖，也须出与钞关钱。
北行入兖州界同王明府作
作者：毛奇龄
朝代：明
体裁：五言律诗

城僻人烟少，山行客路幽。晚天低鲁地，秋色遍徐州。峻岭盘蹊度，清泉夹谷流。同行王别驾，不为海沂留。
北行即事
作者：毛奇龄
朝代：明
体裁：五言律诗

客病愁来剧，徵书老去多。扳鳞瞻紫阙，载马渡黄河。鲁殿云中出，郯城雨后过。公孙方应诏，其奈两生何。
北行口号·其一
作者：毛奇龄
朝代：明
体裁：五言绝句

春风生马头，春云生马尾。不是春云生，知是烟尘起。
北行口号·其二
作者：毛奇龄
朝代：明
体裁：五言绝句

美人乘骡车，相顾烟尘中。新花著轻雾，胍胍花影红。
十六字令
作者：毛奇龄
朝代：明
体裁：词

花下影，跟人上玉墀。谁推倒，横着半毡儿。
十月朔午门颁历侍班恭赋
作者：毛奇龄
朝代：明
体裁：五言排律

凤律开平朔，鸾舆启未央。祭时归太庙，颁历坐明堂。道夹珠幡转，庭开宝箓长。司常将舞鹭，掌饩不供羊。叠册装缣丽，开车覆帟黄。背封钳押小，面记印泥方。殿上呼三寿，阶前奏八琅。五官陈夏令，百辟奉春王。数合轩辕纪，班随星宿行。授书驰赤县，开卷遇青阳。叶向蓂阶拆，花含黍谷芳。敬天方嗣服，历数正无疆。
十美图词 其一 减字木兰花·灯下收书图
作者：毛奇龄
朝代：明
体裁：词

合欢成被。铺就鹧鸪单枕腻。豹髓全融。肯负馋灯入夜红。壁光如曙。翻恨袖梢遮不住。收却残书。何用掀翻垒算珠。
十美图词 其三 虞美人·红丝拂子打檀郎图
作者：毛奇龄
朝代：明
体裁：词

乐陵台下看红药。底处曾相谑。苔衣掩尽石栏花。辜负东园杏子数枝斜。紫龙髯拂珊瑚柄。秃袖红相映。郎身岂有赭头蝇。暂作吴宫点墨白螺屏。
十美图词 其二 菩萨蛮·午睡图
作者：毛奇龄
朝代：明
体裁：词

玉栏长夏金塘里。轩窗四面荷风起。菀蒻织花纹。盘盘散绿云。柳帷褰未闭。隔水窥人至。待起整钗钿。郎今未可前。
十美图词·减字木兰花·灯下收书图
作者：毛奇龄
朝代：明

合欢成被。铺就鹧鸪单枕腻。豹髓全融。肯负馋灯入夜红。壁光如曙。翻恨袖梢遮不住。收却残书。何用掀翻垒算珠。玉栏长夏金塘里。轩窗四面荷风起。菀蒻织花纹。盘盘散绿云。柳帷褰未闭。隔水窥人至。待起整钗钿。郎今未可前。乐陵台下看红药。底处曾相谑。苔衣掩尽石栏花。辜负东园杏子数枝斜。紫龙髯拂珊瑚柄。秃袖红相映。郎身岂有赭头蝇。暂作吴宫点墨白螺屏。
千秋岁·和王丹麓自寿原韵
作者：毛奇龄
朝代：明
体裁：词

青幡才换。又是春过半。听啼莺，声将变。能令岁月增，真觉黄金贱。更那顾，秦王有女将衣卷。但赴芳林宴。一任花零乱。年半百，休三叹。文章堪自信，富贵非吾愿。君不见，比来世事皆如幻。
千秋桥访友
作者：毛奇龄
朝代：明
体裁：七言律诗

千秋桥畔草芊芊，司隶閒堂一径偏。隔巷燕飞寻旧垒，开门水满缆春船。家人惯善秦声曲，故事犹谈宣庙年。落拓相过休恨晚，夕阳江上有烽烟。
午门谢恩恭纪
作者：毛奇龄
朝代：明
体裁：七言律诗

嵯峨阊阖启双镮，帝阙遥看綵仗班。伏地敢违阶咫尺，瞻天只在殿中间。枫门剑佩朝方启，草野衣冠拜未娴。但愧圣恩无可报，遥呼万寿指南山。
半上头
作者：毛奇龄
朝代：明
体裁：古风

谁家小女子，半作上头来。发短鬟犹束，钿低额未开。私问钗茸小，何得作重台。
半卸头效宫体诗
作者：毛奇龄
朝代：明
体裁：古风

佳人最可怜，莫若半卸头。开函双钏落，束髻一钗留。红裳娇不卸，停灯忆远游。
半面将军歌赠陈左府
作者：毛奇龄
朝代：明
体裁：古风

半面将军年四十，南战羊城北马邑。归来十载青门前，可怜立功尚少年。当时投笔出关去，万里鸣沙暗云雾。弭节曾留都护边，连营不倚将军树。乘秋代马向风发，烽火萧关动京阙。判将陷阵入边云，谁道张弓效关月。长驱汗血仗蝥弧，撒却腰间金仆姑。论功较战课先后，不让唐李那让吴。十年埋剑在田野，欲向蛮天洗花马。岭树丛丛蔽眼来，泷川浩浩当胸泻。楼船南下共杨仆，射猎重教起军曲。从燔炮火燎颠毛，不拊珠裈泣髀肉。焦头灭耳志未成，独留半面哀人情。谁怜射柳亭边住，竟使垂杨肘后生。
华亭蒋隐居六十·其一
作者：毛奇龄
朝代：明
体裁：七言律诗

谷口青云浦口鱼，杜陵遗老自幽居。经时不用公孙学，避地还传尹氏书。碧海放舟寒峤远，琼台吹笛早梅舒。莫言玉洞金光少，六十年来见有馀。
华亭蒋隐居六十·其二
作者：毛奇龄
朝代：明
体裁：七言律诗

十年兄事杜陵生，有叔贤名过始平。筑室近开三泖路，藏书高并五茸城。风回鸾凤调金瑟，花下珊瑚启玉罂。不道玄瀛洲畔客，今来才有杖乡情。
华盖山
作者：毛奇龄
朝代：明
体裁：七言绝句

清江百里绕仙关，华盖山头村赛还。橘树蕉花天半路，洞箫吹出暮云间。
单学博七十有赠
作者：毛奇龄
朝代：明
体裁：五言排律

至德标荀里，高名著郑乡。徵车花满路，书带草垂堂。鸠女安雕杖，蛇鱼象绣裳。诸生虚李谧，有子对陈亢。七十称中寿，三公宪上庠。自今耆旧传，不独在襄阳。
单广文初度
作者：毛奇龄
朝代：明
体裁：古风

先生手挹仙盘露，早向南山拂烟雾。箧㡳新藏柳粲书，人间争诵张衡赋。绛纱深处自传经，久有安车诣伏生。堂下衔鱼曾卜象，庭前綵凤旧知名。今来喜共香山饮，通德门高到来谂。不信樽前奏綵衣，试看天边散云锦。
南乡子
作者：毛奇龄
朝代：明

蕉叶领，橘花翘。红藤篾子束裙腰。私念鵔鸡颜色好。从谁道。栽作大郎头上帽。藤菜暖，荔枝乾。青蛉河畔碧鱼餐。愿绞桄榔皮里肉，炊乌木。暂与小郎充晚腹。赛起祠丛。木棉花发野椒红。记得丁郎山下路。敲铜鼓。九孔红螺扇遮舞。卢橘催酸。风生蒌叶瘴烟寒。自卖明珠归极浦。心苦。白氎单衫着秋雨。
南乡子·其一
作者：毛奇龄
朝代：明
体裁：词

蕉叶领，橘花翘。红藤篾子束裙腰。私念鵔鸡颜色好。从谁道。栽作大郎头上帽。
南乡子·其三
作者：毛奇龄
朝代：明
体裁：词

赛起祠丛。木棉花发野椒红。记得丁郎山下路。敲铜鼓。九孔红螺扇遮舞。
南乡子·其二
作者：毛奇龄
朝代：明
体裁：词

藤菜暖，荔枝乾。青蛉河畔碧鱼餐。愿绞桄榔皮里肉，炊乌木。暂与小郎充晚腹。
南乡子·其四
作者：毛奇龄
朝代：明
体裁：词

卢橘催酸。风生蒌叶瘴烟寒。自卖明珠归极浦。心苦。白氎单衫着秋雨。
南山篇奉祝平太翁年伯七十初度
作者：毛奇龄
朝代：明
体裁：古风

君不见南山之高高入云，上连阊阖开天门。仙人环佩纷错落，日月光景相絪缊。阿翁七十好容貌，欲与南山等崷峭。名法能传韦庆成，高怀不数岑公孝。墙东寄迹追少微，行游尝著青荷衣。风生南坞椒兰发，日出东园乌鹊飞。即今初度诵皇览，矢絓寒蓬射来远。神授方函启绿文，宾随曲巷开朱�。华钟绮席次第陈，清秋八月真良辰。邀来阁下弹筝女，舞罢庭前戏彩人。庭前戏彩皆神骏，千里声名远尤震。马氏由来重五常，江东自惜推三俊。南山巀嵲高复高，称觞进履多贤豪。欲知綵绂垂麟角，但看趋庭有凤毛。
南征词
作者：毛奇龄
朝代：明
体裁：五言律诗

大将下三泷，东风引旆幢。戈船开晓驿，花浪满春江。越徼方驰檄，瓯蛮已受降。画梁新燕子，早晚看成双。
南村叟
作者：毛奇龄
朝代：明
体裁：五言律诗

最喜南村叟，长耕西社田。蒲衣遮雨后，稻种浸春前。安分能完课，凭勤减贷钱。终朝力作苦，一话太平年。
南柯子 其一 斗草词
作者：毛奇龄
朝代：明
体裁：词

喜摘唯红豆，难攀是白榆。百花亭外展氍毹。藏得宜男、临赛又踟蹰。绡帕牵藤刺，缃襕裹露珠。朦胧却把翠钿输。暗拣花枝、插补鬓边虚。
南柯子 其一 题胡明府小像。
作者：毛奇龄
朝代：明
体裁：词

江县看花后，山城种柳时。布袍竹杖鬓如丝。今日画图相对、系人思。
南柯子 其三 淮西客舍，接得陈敬止书有寄。
作者：毛奇龄
朝代：明
体裁：词

驿馆吹芦叶，都亭舞柘枝。相逢风雪满淮西。记得去年残烛，照征衣。曲水东流浅，盘山北望迷。长安书远寄来稀。又是一年秋色，到天涯。
南柯子 其三 落花
作者：毛奇龄
朝代：明
体裁：词

粉蕊飘来薄，红英落处稀。一团并作屐头泥。却是桃花飞过、李花飞。残粉留青蒂，零红断碧枝。落花那辨早和迟。空自晓风吹了、晚风吹。
南柯子 其二 和杨王客赋得玲珑隔窗语
作者：毛奇龄
朝代：明
体裁：词

青漆垂银钥，丹纱映玉栊。隔窗娇立小芙蓉。两地分明、细语一灯红。好鸟音初剪，幽兰气转浓。相看枉自唤玲珑。一寸明螺、槅子万重峰。
南柯子 其二 题寄史蝶庵卷后
作者：毛奇龄
朝代：明
体裁：词

水涨芙蓉粉，烟含杨柳丝。幽人家住五云溪。行过东坡书院，孝侯祠。箧有中封帖，吟成东去词。荆南相望一相思。恰又晚村花垛，夕阳时。
南柯子 其四 饮龚氏
作者：毛奇龄
朝代：明
体裁：词

梧子丛台敞，荷香小幕开。冰浆雪瀣满樽罍。时见梁间双燕、自飞回。覆草传螺碗，藏钩觅坠钗。闺中柳絮谢家才。妒煞王郎、私遣隔帘猜。
南柯子·斗草词
作者：毛奇龄
朝代：明

喜摘唯红豆，难攀是白榆。百花亭外展氍毹。藏得宜男、临赛又踟蹰。绡帕牵藤刺，缃襕裹露珠。朦胧却把翠钿输。暗拣花枝、插补鬓边虚。青漆垂银钥，丹纱映玉栊。隔窗娇立小芙蓉。两地分明、细语一灯红。好鸟音初剪，幽兰气转浓。相看枉自唤玲珑。一寸明螺、槅子万重峰。粉蕊飘来薄，红英落处稀。一团并作屐头泥。却是桃花飞过、李花飞。残粉留青蒂，零红断碧枝。落花那辨早和迟。空自晓风吹了、晚风吹。梧子丛台敞，荷香小幕开。冰浆雪瀣满樽罍。时见梁间双燕、自飞回。覆草传螺碗，藏钩觅坠钗。闺中柳絮谢家才。妒煞王郎、私遣隔帘猜。
南柯子·题胡明府小像。
作者：毛奇龄
朝代：明

江县看花后，山城种柳时。布袍竹杖鬓如丝。今日画图相对、系人思。水涨芙蓉粉，烟含杨柳丝。幽人家住五云溪。行过东坡书院，孝侯祠。箧有中封帖，吟成东去词。荆南相望一相思。恰又晚村花垛，夕阳时。驿馆吹芦叶，都亭舞柘枝。相逢风雪满淮西。记得去年残烛，照征衣。曲水东流浅，盘山北望迷。长安书远寄来稀。又是一年秋色，到天涯。
南柯子·驿馆吹芦叶
作者：毛奇龄
朝代：明

驿馆吹芦叶，都亭舞枝。相逢风雪满淮西。记得去年残烛照征衣。曲水东流浅，盘山北望迷。长安书远寄来稀，又是一年秋色到天涯。
南歌子
作者：毛奇龄
朝代：明

燕尾捎轻雾，花柎涌落潮。朝鲜计吏附书遥。三月隋堤、杨柳暗河桥。驱马东郊道，提筐南陌头。桑枝欲尽且移钩。日暮蚕饥、归去好难留。蜡晕眉间粉，裙萦履上珠。阳云楼上教歌殊。吹暖凤梢、双籥卸唇朱。涩杼嫌经密，残丝畏镊欹。织缣织素总难期。独对支机彩石、有谁知。溘匝箱金断，青红钿晕残。狂夫塞下几时还。时见琐窗、蜿蜿坠双环。掬溜愁蘋捲，投竿喜藻开。莲舟棹女夜归来。争照水中、髻子落金钗。
南歌子
作者：毛奇龄
朝代：明

铁镬生梁子，铜枢种枣花。杨柳正藏鸦。闭门春昼静，是谁家。茜染墙头草，乌飞陌上桑。三十侍中郎。自矜拖紫绶，茜花香。蕙幌春前雨，花竿晚后虹。解珥坠青虫。去年曾借宿，宋家东。蕊扑鸦头浅，鬟梳虿尾轻。镜里未分明。匀残红粉絮，挂帘钉。高屧宜墙窄，长裙爱裥多。风起动江波。隔江风更急，奈裙何。旧苑罗罗在，新教略略成。殿上暗呼名。镀金黄甲子，堕银筝。
南歌子·其一
作者：毛奇龄
朝代：明
体裁：词

燕尾捎轻雾，花柎涌落潮。朝鲜计吏附书遥。三月隋堤、杨柳暗河桥。
南歌子·其一
作者：毛奇龄
朝代：明
体裁：词

铁镬生梁子，铜枢种枣花。杨柳正藏鸦。闭门春昼静，是谁家。
南歌子·其三
作者：毛奇龄
朝代：明
体裁：词

蕙幌春前雨，花竿晚后虹。解珥坠青虫。去年曾借宿，宋家东。
南歌子·其三
作者：毛奇龄
朝代：明
体裁：词

蜡晕眉间粉，裙萦履上珠。阳云楼上教歌殊。吹暖凤梢、双籥卸唇朱。
南歌子·其二
作者：毛奇龄
朝代：明
体裁：词

茜染墙头草，乌飞陌上桑。三十侍中郎。自矜拖紫绶，茜花香。
南歌子·其二
作者：毛奇龄
朝代：明
体裁：词

驱马东郊道，提筐南陌头。桑枝欲尽且移钩。日暮蚕饥、归去好难留。
南歌子·其五
作者：毛奇龄
朝代：明
体裁：词

溘匝箱金断，青红钿晕残。狂夫塞下几时还。时见琐窗、蜿蜿坠双环。
南歌子·其五
作者：毛奇龄
朝代：明
体裁：词

高屧宜墙窄，长裙爱裥多。风起动江波。隔江风更急，奈裙何。
南歌子·其六
作者：毛奇龄
朝代：明
体裁：词

掬溜愁蘋捲，投竿喜藻开。莲舟棹女夜归来。争照水中、髻子落金钗。
南歌子·其六
作者：毛奇龄
朝代：明
体裁：词

旧苑罗罗在，新教略略成。殿上暗呼名。镀金黄甲子，堕银筝。
南歌子·其四
作者：毛奇龄
朝代：明
体裁：词

涩杼嫌经密，残丝畏镊欹。织缣织素总难期。独对支机彩石、有谁知。
南歌子·其四
作者：毛奇龄
朝代：明
体裁：词

蕊扑鸦头浅，鬟梳虿尾轻。镜里未分明。匀残红粉絮，挂帘钉。
南浦·和徐西崖赠别
作者：毛奇龄
朝代：明
体裁：词

最伤心处，是红亭、载酒上河桥。多少画栏杆外，杨柳正垂条。五两南风欲度，趁申江、几曲暮归潮。奈离筵人散，赠鞭情重，双泪落征袍。此地遨游堪恋，遍亭台、春意闹花梢。长载佳人油壁，深夜教吹箫。况值歌成南浦，也为君、重拨紫檀槽。且和歌一阕，问当前谁最销魂。
南还候益都夫子未得过淄川谒唐豹嵓前辈书此志怀·其一
作者：毛奇龄
朝代：明
体裁：七言律诗

才侻衣冠下集贤，东行先诵泰山篇。敢言客路逾千里，不到师门已四年。岩屋未窥全豹隐，柴车枉费一驴牵。淄河南去无消息，回首般阳思惘然。
南还候益都夫子未得过淄川谒唐豹嵓前辈书此志怀·其二
作者：毛奇龄
朝代：明
体裁：七言律诗

八口船从水次携，只身旅病有谁依。百年自命推王管，千里相寻愧吕稽。斗傍中枢瞻未改，堂因志壑望来迷。驿亭多少踟蹰处，隔浦铜鐎野店鸡。
南镇
作者：毛奇龄
朝代：明
体裁：五言排律

古镇封东越，名山表会稽。周官颁令册，夏禹锡元圭。丹殿凭嵓迥，红墙入路低。天关悬画额，地势控雕题。代远图书杳，云深竹箭迷。春还寻秘迹，长望草萋萋。
南镇即事
作者：毛奇龄
朝代：明
体裁：七言律诗

扬州巨镇禹陵西，祠庙千年古会稽。周制职方传玉版，虞廷封册在金泥。丹崖翠榜浮云耸，碧草红裙细路迷。帝禅不逢村赛起，洞箫吹去倍凄凄。
南镇后春游词·其一
作者：毛奇龄
朝代：明
体裁：七言绝句

晴江演漾动轻桡，夹岸垂杨去路遥。九十春光八十雨，横塘水满晚生潮。
南镇后春游词·其三
作者：毛奇龄
朝代：明
体裁：七言绝句

上宫碧玉驻青油，自洗湘裙杜若洲。落日横江不归去，还寻窆石殿东头。
南镇后春游词·其二
作者：毛奇龄
朝代：明
体裁：七言绝句

金书玉柱镇宫牌，画舫红裙鉴水涯。春草年年陵下路，行人拾得雀头钗。
南镇后春游词·其四
作者：毛奇龄
朝代：明
体裁：七言绝句

阳明洞口锁天关，瑶草琪花掩鬓鬟。欲觅双成探玉蕊，教人长上会稽山。
南镇春游词·其一
作者：毛奇龄
朝代：明
体裁：七言绝句

春船两浆白蘋开，十里横塘晚未回。南镇祠前北风急，夏王陵上雨飞来。
南镇春游词·其三
作者：毛奇龄
朝代：明
体裁：七言绝句

香垆峰峻少人登，两两三三上禹陵。陵前草深花似雾，山头风急雨如绳。
南镇春游词·其二
作者：毛奇龄
朝代：明
体裁：七言绝句

鹢头艇子鹿头车，山路深深雨又斜。何处相逢增懊恼，凌家山下看桃花。
卜算子
作者：毛奇龄
朝代：明

小鸟踏花枝，花落如红霰。花树朦胧一径迷，中有佳人面。愁见落花多，欲去还留恋。扇子盛来仔细看，点点桃花片。门外绿杨堤，门里红妆女。何处金羁美少年，故绾垂杨缕。风起搅杨花，飞作廉纤雨。眼底迷迷不见人，且听黄鹂语。
卜算子·其一
作者：毛奇龄
朝代：明
体裁：词

小鸟踏花枝，花落如红霰。花树朦胧一径迷，中有佳人面。愁见落花多，欲去还留恋。扇子盛来仔细看，点点桃花片。
卜算子·其二
作者：毛奇龄
朝代：明
体裁：词

门外绿杨堤，门里红妆女。何处金羁美少年，故绾垂杨缕。风起搅杨花，飞作廉纤雨。眼底迷迷不见人，且听黄鹂语。
卢中丞太夫人寿
作者：毛奇龄
朝代：明
体裁：七言律诗

北堂萱树映霞裾，斗转苍龙絓綵舆。瑶海赋成天上曲，金函时启帐中书。羹遗赐食观浮鲤，舞进朝衫散佩鱼。自是母仪堪范世，何须氏族问崔卢。
卧龙山太守歌
作者：毛奇龄
朝代：明
体裁：古风

卧龙山前春草肥，卧龙山顶秋云飞。不知太守是何氏，唱杀卧龙山下儿。卧龙山高起东越，上有黄堂过天阙。云是当年句践亭，望若雄虹驾雌蜺。高门铠仗排虎狮，有人坐中如母慈。摩颐抚顶善鞠育，一顾三复千回思。去年官兵战东海，白日苍黄徙军垒。婴儿奔走哭上城，慈母从容为分解。今年官兵镇海碛，日负长刀走如箦。慈母周全最苦辛，旦出餔糜衽安夕。婴儿无知乃有心，口能作语还能吟。龙山井头挂银绠，绠丝知浅尤知深。君不见井边枯鱼苦摇尾，竟入井中食井水。
即事
作者：毛奇龄
朝代：明
体裁：七言律诗

江舟归度板桥西，滟潋江波逐望迷。高阁近垂红杏小，横塘深覆绿杨低。晴风午幔听啼鴂，寒食春城罢斗鸡。前去使君能尽兴，习家池馆在清溪。
即事
作者：毛奇龄
朝代：明
体裁：古风

绿缕搓园柳，红裙擘井桃。楼前回马勒，池上理鸦毛。隔囿山逾翠，当杯兴转豪。
即事
作者：毛奇龄
朝代：明
体裁：七言绝句

绿蘋翻叶水生纹，青雀低飞日渐曛。南庄风来北湖雨，太守祠前一别君。
即事
作者：毛奇龄
朝代：明
体裁：七言律诗

银床断绠有谁收，人病还归江上楼。皓月近云行过疾，空栏压水坐来浮。开奁夜起烧残蜡，捲幔凉生坠曲钩。满院秾花开不尽，一枝迸作露华流。
即事
作者：毛奇龄
朝代：明
体裁：七言绝句

锦帐双鬟貌似花，河阳军散各天涯。可怜红字三家店，不卖青门五色瓜。
即事
作者：毛奇龄
朝代：明
体裁：古风

龙冈南下大江隈，一日江头醉一回。堤边浣妇堆红粉，竹里村酤泛白醅。贴水浮萍随棹合，中流野鸭近船回。
即席赠安阳许三礼进士南华山庄宴集仝朱大士曾沈九嗣范令弟华叶大雷生祝宏坊金焘诸孝廉作
作者：毛奇龄
朝代：明
体裁：古风

邺城才子东扬客，新著单衫楝花白。因寻神禹治河经，遂跨秦皇缆船石。当年献赋意气雄，奇文惊动明光宫。夷门结客满河朔，兰亭高会来江东。炎风六月雨初歇，澹日熹微障云叶。楼船出郭柳港凉，远听啼莺驻轻楫。红笺曾约西曲人，油车空返东城闉。船窗四启信流发，大山小山如锦鳞。南华山庄石桥里，句践传来照龟址。丛英茂木深满园，独立空青一亭子。红莲落蒂挂石槎，长竿曲上交藤花。清浆冻酒杂瓜李，高栏曲槛生云霞。过江许掾思如发，鲁国朱家髯似麻。叶公好龙有奇气，中酒清谭更超诣。杜秋有约恨未来，莲衣水面空相裁。风流沈郎善吹笛，倩我为歌古惜惜。几番凉气袭袂生，一片流云满山白。江东王谢未易期，奉觞叠鼓称南皮。菰芦吴伧一何幸，重逢邺下黄须儿。藤花初落日初暮，画楫还寻若耶渡。漫赋漳河铜雀词，但饮前山照龟处。
原韵答何朝宗
作者：毛奇龄
朝代：明
体裁：七言律诗

夜凉骑马过街西，醉舞樽前见羽霓。淮浦人从天外度，汝南鸡在雪中栖。深林蕙草贻来晚，绕屋梅花梦去迷。谁念朔风当此际，飗飗出谷镇长嘶。
原韵荅方敦四孝廉见赠二首·其一
作者：毛奇龄
朝代：明
体裁：七言律诗

天涯相隔两茫茫，幸过城东旧草堂。高论自挥王子麈，无钱空负阮生囊。交游到处偕三俊，兄弟于今过二方。但惜相逢春渐老，风前柳絮正猖狂。
原韵荅方敦四孝廉见赠二首·其二
作者：毛奇龄
朝代：明
体裁：七言律诗

一望江关思渺茫，何期相遇赋堂堂。陆机真足称才海，晁错谁知是智囊。坐对旷怀能远俗，学成修士本通方。多君道我狂如旧，却愧清狂未是狂。
原韵酬德俊
作者：毛奇龄
朝代：明
体裁：五言律诗

命世甘时诎，循墙守德隅。人谁怜抱璞，俗尚好吹竽。北海君家论，南州汉季儒。青春方努力，莫忘鲤庭趋。
参上人枉示诗集并较定古本大学戏作长庆体酬意
作者：毛奇龄
朝代：明
体裁：七言律诗

新云百叠上衣裾，笑解花函拂蠹鱼。瑶瑟已成汤惠句，石经仍作蔡邕书。敢言释教通儒教，自演三车得五车。白马未来麟册启，须知此际有真如。
参上人还归西陵
作者：毛奇龄
朝代：明
体裁：七言律诗

道人九月渡西陵，閒看湘云杖古藤。六十年来三藏法，万千山里一归僧。桑花翠薄珠林雪，莲叶香开梵井冰。到处锡飞忘甲子，那知此地有悬灯。
又同用江字
作者：毛奇龄
朝代：明
体裁：五言律诗

送汝东归去，章江共峡江。天涯人好合，国士尔无双。野鸟啼清观，梅花点玉缸。名材知待用，何必问三邦。
又和益都夫子雪中游园口号原韵
作者：毛奇龄
朝代：明
体裁：古风

雪飞满园夜若绣，谁云夜雪不到昼。况有季彦后来秀，追陪几杖四座春。招携总是平台人，抽牍授简真良辰。冰凌结花不即谢，入林恍坐万花下。祗讶入夕花未夜，斜阳陡射云隙开。傍檐鸟雀啾啾来，坐花肯向花间回。
又翻凉州词别邓上
作者：毛奇龄
朝代：明
体裁：五言绝句

玉山不须度，关门远孤笛。春城万柳间，片云一何白。
又翻前诗原韵·其一
作者：毛奇龄
朝代：明
体裁：五言绝句

明月在人家，栖庭冷白鸦。望中思不尽，夜露湿秋花。
又翻前诗原韵·其二
作者：毛奇龄
朝代：明
体裁：五言绝句

冷月白庭花，今秋谁在家。夜明栖露地，湿尽树中鸦。
又翻王龙标从军行
作者：毛奇龄
朝代：明
体裁：五言绝句

汉将在秦关，征吴人不还。月明飞万马，阴使度龙山。
又赋得白榆
作者：毛奇龄
朝代：明
体裁：五言排律

商节司青女，秋山下白榆。月中看去静，天上种来无。荫久门成列，钻还火在肤。危巢飞赤鹊，夹巷拥青趺。赴社欢俱集，眠床懒未扶。乡心千万树，总向酒中摅。
又赠蓝山人漪
作者：毛奇龄
朝代：明
体裁：五言律诗

异地闻豪客，同时拟谪仙。玉山行处倒，银海抱来眠。挟策裘还弊，挥毫纸尽穿。相逢林下士，看解杖头钱。
又鞦韆辞
作者：毛奇龄
朝代：明
体裁：古风

北来小妓善悬绠，春风翻花弄花影。南人长裙扫阶除，依稀学得亦不如。少时曾看鞦韆戏，红绳百尺远垂地。此时正值桃花开，画版斜悬掷绳妓。惊鸿舞燕花桁明，盘縆飞旆蛛丝轻。圜墙观看顿成市，一时倾动萧山城。十年兵革固陵口，寂寂东园散花柳。红绳画版不复存，此妓城南作人偶。春深三月犹坐家，脚能踏地手绩麻。草青日出各不见，翩翩吹落红桃花。
友人北征
作者：毛奇龄
朝代：明
体裁：七言律诗

骏马翩翩赴蓟城，吴关折柳送行旌。良时宣室君才壮，落日河桥客思生。晓店商歌迷玉树，春盘仙露满金茎。三街九市千门启，只待雄文赋帝京。
友人移居
作者：毛奇龄
朝代：明
体裁：五言律诗

喜卜安仁宅，应垂履道名。青云当牖出，碧水绕阶生。种树前人迹，回车过客情。翻嫌茅舍远，斗酒问柴荆。
双寿篇赠馀姚诸徵君
作者：毛奇龄
朝代：明
体裁：五言排律

丈人稽郢后，垂老舜江边。自昔称三俊，于今踵七贤。占为鸿渐卦，注就马蹄篇。隐向梧中据，閒来柳下眠。银床穿碧甃，宝鼎发丹田。藜杖乡初设，桑弧牖自悬。庚寅皇览日，甲子义熙年。物外馀幖帙，闺中喜缊弦。庞公偕伉俪，鲍女本神仙。河鼓牵朱辋，江鱼列绮筵。相思何所寄，唯有綵霞篇。
双寿诗
作者：毛奇龄
朝代：明
体裁：古风

君不见扶桑日出海月明，东西相望相随行。中山有乌自衔羽，每偕顾�幽嵓生。弘农丈人秉高蹈，籊籊鱼竿有同钓。龙里由来重朗陵，鹿车自昔推桓少。东湖花发水满堤，湖边日日生光辉。种将绿竹能栖凤，采得清荷好制衣。只今初度共皇览，锦帨还同绣弧展。书借帘须袅篆云，花从酒面生螺碗。清秋良日佳气新，门前流水如车轮。笑他瑶岛偷桃客，即是金门索米人。
双寿诗
作者：毛奇龄
朝代：明
体裁：古风

高天敷崇文，厚载扬丕熙。肤华孰为材，淑德不可仪。君子启寿域，达人为邦基。流徽及中闺，寿母与令妻。我欲溯自始，因之风来兹。南州本名胄，北海垂华绥。前乔郁根株，历植蕃溉滋。加以两无惭，克大卿长轨。毗厥四有德，毕润钟郝姿。偶当元会开，周此星辰驰。两纪竞纬络，二离争融辉。何用绂麟角，孔庭饶青丝。何用组凤毛，谢氏多彩�。东公授文章，西母贻瑶琪。南箕输酒肴，北斗吹埙篪。三君罗门庑，八龙侍阶墀。平生称俊及，登堂拜贤懿。亦有顾厨彦，酱酳工走趋。我来扶玉杖，玉杖修难持。更为捧珠髲，珠髲烦宝玑。但进难老觞，诵此无疆诗。
双带子
作者：毛奇龄
朝代：明

红藕香销暑殿凉。玉梭横枕堕钗长。东楼赋得新来怨，中夜看沉龟甲黄。黄甲龟沉看夜中。怨来新得赋楼东。长钗堕枕横梭玉，凉殿暑销香藕红。君在教头歌昔昔，妓看垂手落掺掺。裙裥半将遮屐点，柘竿长是拄腰纤。纤腰拄是长竿柘，点屐遮将半涧裙。掺掺落手垂看妓，昔昔歌头教在君。楼高是处尽乌啼。柳外烟同翠眼迷。流水落花春寂寂，浮家一槛近前溪。溪前近槛一家浮。寂寂春花落水流。迷眼翠同烟外柳，啼乌尽处是高楼。春缸玉酒细鳞红。怨鸟啼花隔数重。银子蒜垂帘押静，新开背面两鸾栊。栊鸾两面背开新。静押帘垂蒜子银。重数隔花啼鸟怨，红鳞细酒玉缸春。谁向妆亭亭后别，望中烟雨带帆开。丝回漫水蓝如袄，黛绕横山青似媒。媒似青山横绕黛，袄如蓝水漫回丝。开帆带雨烟中望，别后亭亭妆向谁。红荷短间白荷长。细细风来细细香。浓露滑篙联艇侧，同来到处问家乡。乡家问处到来同。侧艇联篙滑露浓。香细细来风细细，长荷白间短荷红。寒雨江汀隔断桥。去时当似不来潮。兰浦忆人愁渺目，漫漫夜梦合花梢。梢花合梦夜漫漫。目渺愁人忆浦兰。潮来不似当时去，桥断隔汀江雨寒。鸠浮白水踏歌虚。鬓捋虫珠雀画裙。楼上捲裳龙女侍，沟前御宿卸妆初。初妆卸宿御前沟。侍女龙裳捲上楼。裾画雀珠虫捋鬓，虚歌踏水白浮鸠。
双带子·其一
作者：毛奇龄
朝代：明
体裁：词

红藕香销暑殿凉。玉梭横枕堕钗长。东楼赋得新来怨，中夜看沉龟甲黄。黄甲龟沉看夜中。怨来新得赋楼东。长钗堕枕横梭玉，凉殿暑销香藕红。
双带子·其七
作者：毛奇龄
朝代：明
体裁：词

寒雨江汀隔断桥。去时当似不来潮。兰浦忆人愁渺目，漫漫夜梦合花梢。梢花合梦夜漫漫。目渺愁人忆浦兰。潮来不似当时去，桥断隔汀江雨寒。
双带子·其三
作者：毛奇龄
朝代：明
体裁：词

楼高是处尽乌啼。柳外烟同翠眼迷。流水落花春寂寂，浮家一槛近前溪。溪前近槛一家浮。寂寂春花落水流。迷眼翠同烟外柳，啼乌尽处是高楼。
双带子·其二
作者：毛奇龄
朝代：明
体裁：词

君在教头歌昔昔，妓看垂手落掺掺。裙裥半将遮屐点，柘竿长是拄腰纤。纤腰拄是长竿柘，点屐遮将半涧裙。掺掺落手垂看妓，昔昔歌头教在君。
双带子·其五
作者：毛奇龄
朝代：明
体裁：词

谁向妆亭亭后别，望中烟雨带帆开。丝回漫水蓝如袄，黛绕横山青似媒。媒似青山横绕黛，袄如蓝水漫回丝。开帆带雨烟中望，别后亭亭妆向谁。
双带子·其八
作者：毛奇龄
朝代：明
体裁：词

鸠浮白水踏歌虚。鬓捋虫珠雀画裙。楼上捲裳龙女侍，沟前御宿卸妆初。初妆卸宿御前沟。侍女龙裳捲上楼。裾画雀珠虫捋鬓，虚歌踏水白浮鸠。
双带子·其六
作者：毛奇龄
朝代：明
体裁：词

红荷短间白荷长。细细风来细细香。浓露滑篙联艇侧，同来到处问家乡。乡家问处到来同。侧艇联篙滑露浓。香细细来风细细，长荷白间短荷红。
双带子·其四
作者：毛奇龄
朝代：明
体裁：词

春缸玉酒细鳞红。怨鸟啼花隔数重。银子蒜垂帘押静，新开背面两鸾栊。栊鸾两面背开新。静押帘垂蒜子银。重数隔花啼鸟怨，红鳞细酒玉缸春。
双珠篇
作者：毛奇龄
朝代：明
体裁：古风

谁家老蚌生双珠，大秦明月皆不如。圆泉璧水产有殊，老翁垂白多根株。前年恍逐隋侯趋，今年又入鲛女庐。小珠焜耀照里闾，大珠灼灼盘中居。暮年有子称商瞿，我翁得此岂晚乎。毕逋共哺头白乌，龙门百尺孙枝扶。老人得子草得荂，况复老健彊肌肤。汉家祷嗣张玉弧，灵池百子宫台孤。采莲西海莲未枯，莲花今且开东湖，雨馀花底珠溇溇。
发滁州度关山岭·其一
作者：毛奇龄
朝代：明
体裁：五言律诗

秋杪方回辙，冬寒又在涂。日斜融冻草，夜起剉霜刍。紫罽新车幔，乌衣旧酒垆。关山千里道，一望总荒芜。
发滁州度关山岭·其二
作者：毛奇龄
朝代：明
体裁：五言律诗

下蔡趋程缓，南滁就道閒。宵灯停馆舍，晓月度关山。林里回车旆，沙头听马镮。依人方未达，岁暮敢言还。
发纼词为舒城黄母胡太君作·其一
作者：毛奇龄
朝代：明
体裁：七言绝句

萧山城南白雨倾，萧山城北白鸡鸣。龙舒王姥将归去，白鹿衔花不忍行。
发纼词为舒城黄母胡太君作·其七
作者：毛奇龄
朝代：明
体裁：七言绝句

治从门外礼文新，藩省稽留倍苦辛。翟相总无踰制事，山涛岂是夺情人。
发纼词为舒城黄母胡太君作·其三
作者：毛奇龄
朝代：明
体裁：七言绝句

翩翩丹旐出城西，暂驻湘湖第一溪。驷马不行踣地哭，平桥衰柳一时低。
发纼词为舒城黄母胡太君作·其二
作者：毛奇龄
朝代：明
体裁：七言绝句

黄门将母板舆中，树得山花浙水东。不道河阳九秋月，北堂萱草堕霜红。
发纼词为舒城黄母胡太君作·其五
作者：毛奇龄
朝代：明
体裁：七言绝句

已闻邵伯曾为父，不信王戎尚作儿。子姓裂裳随太母，牵輀挽绋到江湄。
发纼词为舒城黄母胡太君作·其八
作者：毛奇龄
朝代：明
体裁：七言绝句

晨輁晓盖望中遐，拟泛西陵江上槎。痛煞野棠官路里，近前还发数枝花。
发纼词为舒城黄母胡太君作·其六
作者：毛奇龄
朝代：明
体裁：七言绝句

樟亭古渡引旌幢，望里飞霞接上江。披牡戴苴皆玉立，从来江夏本无双。
发纼词为舒城黄母胡太君作·其四
作者：毛奇龄
朝代：明
体裁：七言绝句

金章墨绶綵衣新，次第阶前看雉驯。自是王乔飞舄早，玉棺先献太夫人。
发茱萸湾并寄徽之大敬南士桐音
作者：毛奇龄
朝代：明
体裁：五言律诗

晓树前村白，孤舟独夜醒。一身丛怨悔，廿载竟飘零。江阔流宵露，衣寒覆曙星。茱萸何处采，愁思满前汀。
发采石
作者：毛奇龄
朝代：明
体裁：七言绝句

天门相望楚江秋，采石矶边旧酒楼。醉里乘潮牵缆上，不疑江水向东流。
叠嶂
作者：毛奇龄
朝代：明
体裁：五言律诗

叠嶂丘中度，晴川郭外分。草烟䲭尾散，花气马头薰。树响疑过雨，山遥不断云。栖栖瞻阙里，不欲忘兹文。
口号
作者：毛奇龄
朝代：明
体裁：七言绝句

孤舟残梦带霜开，十里山塘鸡唱回。几处邻船棹歌发，悠然客思梦中来。
口号·其一
作者：毛奇龄
朝代：明
体裁：七言绝句

堪笑凌云作赋才，还从梁苑伴邹枚。成都司马今归去，将到临邛卖酒来。
口号·其二
作者：毛奇龄
朝代：明
体裁：七言绝句

赋为违时多散落，家于避地益卑微。春寒日暮淮徐路，青草苍茫何处归。
古决绝词·其一
作者：毛奇龄
朝代：明
体裁：七言绝句

银瓶挽断井中丝，袅袅曾无决绝时。只有巴山城下水，滔滔东去最堪思。
古决绝词·其二
作者：毛奇龄
朝代：明
体裁：七言绝句

巴山城下送娘船，夜雨犹弹蜀国弦。不道曲终歌决绝，新来翻入绿珠篇。
古别离
作者：毛奇龄
朝代：明
体裁：五言绝句

绿杀门前柳，空言似画眉。自从折柳去，螺子不曾施。
古塞下
作者：毛奇龄
朝代：明
体裁：五言绝句

烽火甘泉月，旌旗灞上云。汉王能奋武，偏召李将军。
古意
作者：毛奇龄
朝代：明
体裁：七言绝句

五原烽火夜犹惊，莫道王威不在兵。但使将军屯细柳，何须年少请长缨。
古意
作者：毛奇龄
朝代：明
体裁：古风

木波城北霜霏微，玉狼山下乌欲啼。黄榆蔽关落平渡，白月夜上高平西。高平少年骋游骑，仰视云中雁来至。回身却射榆影中，忽睹刀环暗流涕。刀环鹿速东陇头，霜清月白雁门秋。清霜秋下稷西塞，白月夜落城南楼。城南楼上落寒月，拂拭寒砧捣秋节。玉杵㪣残雁浦星，金鸡唱尽交河雪。交河雁浦何处寻，银栏绣帐夜灯深。灯下萦针长叹息，机中织素自沈吟。沈吟但坐露华湿，藁磴□珑佩环涩。四壁寒螀听去频，重城哀角吹来急。去年远寄到龙沙，脉脉黄云去路赊。今来塞雁归飞早，应见于阗秋草花。
古意
作者：毛奇龄
朝代：明
体裁：五言绝句

醉里能留客，愁多最滞人。谁将三妇艳，歌作大郎神。
古意二首赠友作·其一
作者：毛奇龄
朝代：明
体裁：古风

好鸟翔何方，衣带胡离离。一鸣经昆崙，再鸣登咸池。舍景絜芳淑，濯濯扬令仪。纷飙起前涂，�在天一涯。高骞绝广远，结志还卑栖。顾瞻挟雏侣，戢翮两不遗。东园有高冈，上有青桐枝。与之揽德辉，千载无穷期。
古意二首赠友作·其二
作者：毛奇龄
朝代：明
体裁：古风

南山有一木，素枝绥摩挲。云是千岁松，倒生施女萝。轮囷复�砢，望望风节多。岁寒薄冰雪，偃蹇不改柯。初视播五粒，再视扬九衢。三视郁层壑，枝枝散三花。借此枝上阴，可以蔽远遐。
古歌詶赣南严抚军过访
作者：毛奇龄
朝代：明
体裁：古风

挺之抱伟略，武也多高怀。悠然沧浪兴，却遇子陵来。子陵汗漫走荒谷，越女滩头种山麓。衣悬贡野春茧丝，目断湘南旧丛竹。手把长竿生郁孤，城头哑哑听啼乌。
古蓟门行
作者：毛奇龄
朝代：明
体裁：古风

少年结束从边游，腰悬宝带金吴钩。新随彊弩出怀卫，跃马欲行双泪流。青天银鹘渡榆水，昨日羽书来蓟丘。烽烟四起塞垣动，朔风一夜关城秋。燕兵索战破紫岭，汉将近前踰白沟。此去定追朱鬣马，临行不换黑貂裘。但随彊弩后，何日大刀头。羽檄起疆场，神兵下朔方。谁言无所恃，大将出中堂。驱车扬风沙，拔剑销欃枪。北经月支窟，西扺楼烦王。薄暮宿南亭，朝行过东光。战阵踰骠骑，军营作护羌。寒风效矢急，白日同沙黄。杀气薄寒铁，敌运犹枯杨。可怜流荡三城戍，复有招来六郡良。突骑不收司马节，擒生羞逐羽林郎。采花判结于阗女，醉舞新成石国装。但教塞外春风发，那道城南秋夜长。
古诗·其一
作者：毛奇龄
朝代：明
体裁：古风

噭噭孤鸳鸯，唼喋清涟漪。文藻萦外泽，幽花蔽中池。单情独皦皦，戢翼还求雌。相视寡偕偶，所至恒乖离。雄鸠善姚佚，嚄唶尝见疑。祗为锦绣张，坐使罗网羁。赋性本良姱，与世无乖违。修容蓄文彩，还为匹者施。怀俦不能侣，至死犹相思。如何罹愆尤，恻恻来叹咨。
古诗·其二
作者：毛奇龄
朝代：明
体裁：古风

櫩隙朝星移，帏疏晓风坼。怨女归曲房，一顾三叹息。阶药彫绛衣，山蓝坏芳色。曙影涵镜光，问谁理容饰。东园有狂夫，中路怀匪测。张罗近乌边，怀金匿桑侧。思以输乐欢，因之叙俦匹。岂知我有夫，道远义不隔。井深念丝长，弦断知矢急。与子坚远心，高河展畴昔。
史四廷柏五十饮席·其一
作者：毛奇龄
朝代：明
体裁：七言绝句

閒园初发拒霜花，宾客盈堂泛紫霞。一石馀杭仙媪酒，千秋南渡相公家。
史四廷柏五十饮席·其二
作者：毛奇龄
朝代：明
体裁：七言绝句

画槛丹枫炤绮筵，枫花片片坠朱钱。东方二十娴兵法，不道蹉跎三十年。
叶主事归黄州有赠
作者：毛奇龄
朝代：明
体裁：古风

宫槐初落秋云飞，天街雨来尘渐稀。金门待诏苦寥寂，索米欲炊饥复饥。黄州进士子高后，十载通籍犹羁迟。郎令丞博许就荐，高文足丐圣主知。谁审司事去取异，清河辕固翻令归。长安苦寒兼苦热，走马流汗食不肥。炎歊退后喘稍定，顿觉晨气侵絺衣。绿杨桥畔有故馆，雪堂竹楼皆莫几。逝将去此作请浣，后会重与春明期。人生出处贵快意，出贵急决处莫疑。何为郁郁守冰坎，天寒日暮空嗟咨。
叶使君六十
作者：毛奇龄
朝代：明
体裁：五言排律

会见黄星灿，长疑紫气连。应钟方启籥，甲子又周天。族是诸梁裔，家藏虞仲篇。论文誇魏晋，对策入幽燕。制锦潜江曲，专城桂水边。郡留黄霸迹，人谓寇恂贤。咅问三秋隔，相思两地悬。谁知违俗久，顿使杖乡旋。设矢逢初日，称觞祝大年。金门邀曼倩，同望赤城烟。
叶公子守备清源·其一
作者：毛奇龄
朝代：明
体裁：五言律诗

公子饱文史，剖竹出东齐。天际掣鹰隼，腰间莹鸊鹈。陶山云欲满，濮上柳初低。长啸清泉上，风流似镇西。
叶公子守备清源·其二
作者：毛奇龄
朝代：明
体裁：五言律诗

书生投笔早，骠骑奉恩初。钜鹿方开壁，聊城有射书。春风饯行幕，迟日发轻车。自笑头将白，无能佩玉鱼。
叶燮同侄舒崇宋思玉游越寓玉虚道院
作者：毛奇龄
朝代：明
体裁：七言律诗

江东三俊早知名，岁暮同来勾践城。节使开樽官廨冷，井公留榻道坛清。秦屏雪后山花冻，禹穴烟深古树平。莫问旧时朋好在，十年采苦竟无成。
吉州守除三首·其一
作者：毛奇龄
朝代：明
体裁：五言绝句

但守薪槃在，毋令柏酒虚。他乡有限岁，又见此宵除。
吉州守除三首·其三
作者：毛奇龄
朝代：明
体裁：五言绝句

昨岁留河外，今来滞吉安。年年随斗柄，此夕向东看。
吉州守除三首·其二
作者：毛奇龄
朝代：明
体裁：五言绝句

虬箭消残夜，鸡鸣报晓春。故园如祝岁，应祝蚤归人。
吊乔公故居
作者：毛奇龄
朝代：明
体裁：七言绝句

皖水茫茫绕碧渠，青天环映石楼虚。漫嫌江北无春色，只在乔公一故居。
吊姜贞毅诗·其一
作者：毛奇龄
朝代：明
体裁：七言绝句

曾披阊阖扣天关，垂死孤臣未赐环。遗命一棺何处葬，宣州城外敬亭山。
吊姜贞毅诗·其三
作者：毛奇龄
朝代：明
体裁：七言绝句

唱尽门生薤上歌，道傍虞殡已无多。殿廷若个能攀槛，图画依然是荷戈。
吊姜贞毅诗·其二
作者：毛奇龄
朝代：明
体裁：七言绝句

丛丛马鬣覆柴青，垄上荒碑未勒铭。大鸟欲来云乍起，昭亭何似夕阳亭。
吊姜贞毅诗·其五
作者：毛奇龄
朝代：明
体裁：七言绝句

长窥封事泪如流，千里生刍愧未投。欲向江南讯遗迹，德公兄弟在徐州。
吊姜贞毅诗·其四
作者：毛奇龄
朝代：明
体裁：七言绝句

吴关不傍要离冢，南郑难为太尉坟。回首故乡归未得，可怜曾戍水西军。
同云间吴山人沈翰林游紫阳洞
作者：毛奇龄
朝代：明
体裁：七言律诗

横江高堞倚天梯，曲磴盘空极望迷。雪尽两峰寒雁度，烟临万户夕阳低。层岩裂石分丹壑，一窦穿云滴紫泥。坐对瀛台仙仗客，何年蓬海共招携。
同任明府赴张宏轩州守牡丹饮席和明府韵
作者：毛奇龄
朝代：明
体裁：五言排律

潘令丹花宴，裴家绿野堂。春袍青似草，午饭白于霜。锦石遮修幔，雕栏倚靓妆。丛多扬凤彩，苞浅露蜂黄。上客题云锦，佳人散国香。当筵愁易起，惟有醉为乡。
同南士宿西资僧房
作者：毛奇龄
朝代：明
体裁：古风

古寺清秋暮，羁人共夜阑。桫椤双树静，梵呗一声寒。龙定开钟鼓，乌栖下井干。
同南士访愚山寺寓作
作者：毛奇龄
朝代：明
体裁：五言排律

为访施夫子，因寻古戒坛。高云横海上，新水涨湖干。把袂风尘苦，登楼雨气寒。五经游自载，双鬓醉还看。佛寓分龙藏，人逢尽鹖冠。题诗抽玉简，剔烛换铜槃。暮鹊惊喧客，春莺待使官。只愁明夜月，相忆在长安。
同卫参军登万岁楼
作者：毛奇龄
朝代：明
体裁：七言律诗

参军高兴发清秋，落日同登万岁楼。北顾尚惊雄堑立，东来不断大江流。京门斥堠连平楚，吴会车书领上游。一自建康王气尽，凭栏千载总生愁。
同友柳下作
作者：毛奇龄
朝代：明
体裁：七言绝句

东度吴关值暮春，关前杨柳暗长津。行来相向垂双泪，不是江陵种柳人。
同友游南阜山忆何道安诗
作者：毛奇龄
朝代：明
体裁：七言绝句

南阜萧条最可思，夕阳山木晚来时。从君一望清秋色，只当重吟何逊诗。
同吴江俞鹿床赴江觐臣蔡右宣阊门舟集即席分韵是日送施分司还宣州
作者：毛奇龄
朝代：明
体裁：七言律诗

画舫张筵汎水涯，衣冠吴会集来赊。近船歌散烟中柳，隔岸灯垂雨后花。客至早吟江总赋，人如夜过蔡经家。松陵高士相违久，欲送宣州思转遐。
同周司理令树施宪使男胡大以宁方二中通陈四晋明堵三凤烝夜集萧伯升江舟分韵
作者：毛奇龄
朝代：明
体裁：七言律诗

清江高楫郡台前，永夜金樽杂管弦。座客多才怜异地，主人有酒似平川。天星散映庐陵树，灯火遥来章贡船。醉里未能骑马去，风流思煞习池贤。
同声歌怀友作·其一
作者：毛奇龄
朝代：明
体裁：五言绝句

绣带粘香薄，红绵着粉销。愿为罗袜子，长束谢娘腰。
同声歌怀友作·其二
作者：毛奇龄
朝代：明
体裁：五言绝句

团扇函秋泠，屏山掩曙寒。愿为铜镜子，早晚自相看。
同姜京兆寓缪修撰园吴江徐崧枉过阙候有诗见嘲依韵奉答并以代讯·其一
作者：毛奇龄
朝代：明
体裁：七言绝句

名园昼锁不曾开，门外轻车碾绿苔。自失吕安河上去，从无太守雁门来。
同姜京兆寓缪修撰园吴江徐崧枉过阙候有诗见嘲依韵奉答并以代讯·其二
作者：毛奇龄
朝代：明
体裁：七言绝句

梅花初发武丘东，两度寻君古寺中。闻道谈经曾不住，我来何处载郫筒。
同姜京兆戏赋空梁落燕泥句七字限韵
作者：毛奇龄
朝代：明
体裁：七言律诗

红襟乌帔慢相羊，曾住卢家玳瑁梁。垒破不因文杏改，泥残犹带落花香。红闺有婿愁难返，翠羽衔雏认未忘。不识涏涏掠尾去，可携书信到辽阳。
同姜十七梧过倪司农园访陈二待诏
作者：毛奇龄
朝代：明
体裁：七言律诗

名园绿水接朱扉，坐对黄冠解息机。安道几曾矜善画，陈登终自惜初衣。萝桥雨过红樱熟，麦垄晴薰白鹭飞。转饷司农愁不返，逢君空拂旧林霏。
同姜黄门希辙陪太翁虞部看梅西溪即事·其一
作者：毛奇龄
朝代：明
体裁：五言律诗

车骑出城西，芳流傍碧蹊。云深穿竹暗，日暖照花迷。午寺停山屐，春船缆水畦。徐家庄上路，咫尺是西溪。
同姜黄门希辙陪太翁虞部看梅西溪即事·其三
作者：毛奇龄
朝代：明
体裁：五言律诗

暮宿庞公宅，朝寻许掾家。山前五里雾，溪上百层花。撤�踰连坞，乘查度曲沙。如何林下友，尚自隔天涯。
同姜黄门希辙陪太翁虞部看梅西溪即事·其二
作者：毛奇龄
朝代：明
体裁：五言律诗

小槛低还敞，平桥断复通。村回千涧外，人在万花中。酒晃当筵日，香随过幔风。看梅官阁兴，留醉任山翁。
同客饮归
作者：毛奇龄
朝代：明
体裁：五言律诗

金钥下严城，官街一望平。客难骑马去，月似逐人行。花犬骄还吠，桐乌栖欲惊。楼头有红烛，为汝一相迎。
同年丘检讨予养归里·其一
作者：毛奇龄
朝代：明
体裁：七言绝句

一纸黄封出九重，圣人教孝每优容。只因膝上需文度，故遣云间反士龙。
同年丘检讨予养归里·其三
作者：毛奇龄
朝代：明
体裁：七言绝句

金书百轴裹彤幨，载去犹存修史衔。借问锦堂桦烛里，夜来半臂有谁添。
同年丘检讨予养归里·其二
作者：毛奇龄
朝代：明
体裁：七言绝句

刺史堂高覆白云，河流千里接淮濆。羡君衣上三花锦，散作庭前五色文。
同年丘检讨予养归里·其四
作者：毛奇龄
朝代：明
体裁：七言绝句

榆火初传百子池，横门几两送丘迟。最怜朝罢贻鞭日，正是清明折柳时。
同年袁编修予养归里·其一
作者：毛奇龄
朝代：明
体裁：五言律诗

才子徼中制，词臣去北扉。几年同禁闼，镇日念庭闱。史袐韬银管，装轻叠綵衣。东明山下路，应见白云飞。
同年袁编修予养归里·其二
作者：毛奇龄
朝代：明
体裁：五言律诗

朝天三馆外，爱日八砖馀。晓禁辞行幄，春园御板舆。窗围淇上竹，馔入卫河鱼。独恨南游返，居然恋直庐。
同徐二十二嗣定朱三骅元冯大之京商二十八衮黄吉出巴山北城晚眺口号·其一
作者：毛奇龄
朝代：明
体裁：七言绝句

巴山城外晚生烟，一望寒林兴渺然。何处野祠延伫久，黄坡西下北门前。
同徐二十二嗣定朱三骅元冯大之京商二十八衮黄吉出巴山北城晚眺口号·其三
作者：毛奇龄
朝代：明
体裁：七言绝句

朝天门外路漫漫，锦树丹枫醉后还。最是望中愁不尽，一重云树一重山。
同徐二十二嗣定朱三骅元冯大之京商二十八衮黄吉出巴山北城晚眺口号·其二
作者：毛奇龄
朝代：明
体裁：七言绝句

丘樊几叠暮楼鸦，枫树南头旧狭斜。落日巴山归路晚，与君同醉杜秋家。
同徽之西美以重自湖寺晚归过大声园
作者：毛奇龄
朝代：明
体裁：古风

湖近来幽访，城高上夕阳。鸟声春到杂，人影暮归长。欲过新营墅，先停古道场。
同施参藩王使君温别驾张司刑屈明府暨诸公游慧力寺
作者：毛奇龄
朝代：明
体裁：五言排律

幕府乘春出，琳宫揽胜遥。山川开法地，宾从满僧寮。驺马同狮舞，珠幡夹旆摇。楼台横碧嶂，歌管遏青霄。瑞竹笼烟霭，仙芝似火烧。筑亭依垄树，瘗鹤表山椒。刹映衔林日，江流别浦潮。霞翻红隔坞，花落碧垂条。娇鸟从人语，飞丝接地飘。道心来对境，慧力想前朝。洛下追游浅，人间岁月销。莲生栖竟晚，草长隐谁招。遁室陪殷史，他乡寓鲍昭。云深归路杳，还上使君桡。
同朝士饯益都夫子于万柳堂即席和夫子留别原韵·其一
作者：毛奇龄
朝代：明
体裁：七言律诗

元老功德迈三杨，七十归田鬓未霜。谊切及门通饮饯，感深驰驿赐还乡。集贤庄上歌犹发，履道坊南柳正长。渺渺鸿飞方信宿，便令人诵衮衣章。
同朝士饯益都夫子于万柳堂即席和夫子留别原韵·其二
作者：毛奇龄
朝代：明
体裁：七言律诗

十年政府喜投閒，载酒平泉草自删。蘸壁题诗酬去志，满堂拂舞带离颜。归时欲卧花间辙，醉后难忘槛外山。他日篮舆寻问处，散金台在冶湖湾。
同朱宫允王内史眺郭外双林庵后院河水次壁间韵
作者：毛奇龄
朝代：明
体裁：七言绝句

荷风吹度暮秋天，越客同登说法筵。祗为道林相忆久，晚来如上剡溪船。
同朱曾蠡登燕子矶饮
作者：毛奇龄
朝代：明
体裁：七言绝句

燕子矶头江浪开，江风万里逐人来。临流一唱横江曲，能使荆门水倒回。
同枚典簿集梧阴草堂
作者：毛奇龄
朝代：明
体裁：五言律诗

梁苑论文候，西园对酒时。朱樱堆似火，碧鲤鲙成丝。雨过收雷远，云开度日迟。㨿梧看病减，枚叔有新辞。
同江右王猷定禾中朱彝尊越城汎舟赴姜国昌廷梧暨承烈启埈三令侄南华山庄宴集即事·其一
作者：毛奇龄
朝代：明
体裁：七言绝句

轻舟共泛越江春，句践城边采绿蘋。右军已作山阴客，买臣本是会稽人。
同江右王猷定禾中朱彝尊越城汎舟赴姜国昌廷梧暨承烈启埈三令侄南华山庄宴集即事·其三
作者：毛奇龄
朝代：明
体裁：七言绝句

春城日煖棹歌回，乘兴姜肱载酒来。隔岸桃家旧亭子，东风弦管使人哀。
同江右王猷定禾中朱彝尊越城汎舟赴姜国昌廷梧暨承烈启埈三令侄南华山庄宴集即事·其二
作者：毛奇龄
朝代：明
体裁：七言绝句

十里春城柳未黄，青丝笮子拽波长。城南载酒还城北，寻煞祠前王四娘。
同江右王猷定禾中朱彝尊越城汎舟赴姜国昌廷梧暨承烈启埈三令侄南华山庄宴集即事·其四
作者：毛奇龄
朝代：明
体裁：七言绝句

南华山馆比逍遥，句践城南泛画桡。张说题名浑旧事，阑前春水涨红潮。
同王侯服进士归宿下城赋赠
作者：毛奇龄
朝代：明
体裁：五言排律

结辔踰河水，从君到黍丘。村前分野酝，马上共乾糇。问道经睢口，看山绕宿州。风号开鹿鞘，霜冷借貂裘。归国胜王粲，穷途惜马周。登龙酬昔愿，惊蛰起春愁。红甲花将坼，黄枝柳暗抽。悬竿逢社首，迎旆见庄头。连坂家相比，平桥路转幽。到门林日坠，开阁晚云留。满座来群玉，盈盘接庶羞。绳床安别槛，画烛映重楼。絷客烦刍束，怜予似水流。繁台思远吹，京洛想同游。地主羁难住，天长去未休。临岐缱绻意，为我赠吴钩。
同王徵士听杨太常弹琴篇
作者：毛奇龄
朝代：明
体裁：古风

成连入海不复返，人间尚有雍门周。呼天抢地抱焦木，一鼓再弹双泪流。晋侯清徵召祲禬，杨氏宫亡失行在。五音升降得丧殊，何事民流角声败。萧郎左卫本戎伍，能定明堂五行舞。谁怜故器抱殷遗，遽使新声写淇浦。开元供奉烧尾琴，上皇赐比双南琛。梨园既散海青死，但留箧底空沈吟。当年大合驾象辂，尚对皇娥鼓瑶素。鼎湖龙去竟不还，自抱乌号哭晨昏暮。毛甡家畜潞国弦，诸王颁在崇祯年。欲遗太常共搏拊，天涯修阻思茫然。从今《大雅》日淫漫，莫遣风流使中断。他日相逢袁孝尼，愿得先传《广陵散》。
同诸公游竖相寺
作者：毛奇龄
朝代：明
体裁：五言排律

出郭寻初地，高原隐法堂。三车悬宝树，一径入幽篁。竺阁围龙象，山门系骕骦。天神长捧镜，佛兽自衔香。清净真名刹，圆通古道场。江山连楚豫，兴废历齐梁。妙偈袪先劫，残碑志太康。传衣从善子，竖相得空王。倚锡登金槛，翻经到石床。四禅留塔影，八水动湖光。华盖炊烟绕，幡竿食鸟翔。签投支遁室，酒载远公房。灌莽帘俱碧，瞿昙面正黄。甘蕉高向日，苦菜软经霜。万象成虚观，诸贤散上方。孤钟催晚色，归骑带斜阳。白雾穿林迥，青山夹路长。何年捐世网，重与载慈航。
同诸公登雨花台
作者：毛奇龄
朝代：明
体裁：五言律诗

及兹秋日爽，一上雨花台。城郭千重起，江山万里来。青天回浩荡，黄叶下崔嵬。六代繁华在，看君作赋才。
同诸公豪饮刘驾部宅醉中示诸妓·其一
作者：毛奇龄
朝代：明
体裁：七言律诗

邺中才子重应刘，驾部閒堂相劝酬。暇日开樽同北海，紫云到座胜扬州。歌来黄鹄翻林叶，酒触红裙渍石榴。不道漫游金谷里，有人醉死绿珠楼。
同诸公豪饮刘驾部宅醉中示诸妓·其二
作者：毛奇龄
朝代：明
体裁：七言律诗

驾部风流绮席开，座中名士邺中才。不辞美酒盈盘贮，还遣花娘出幕来。赵璧五弦弹越调，淳于一石醉齐台。满前无数金波落，未识何人手内杯。
同诸公陪蒋斐集兰亭
作者：毛奇龄
朝代：明
体裁：七言律诗

青龙江畔旧鸱夷，采蕺还来古会稽。车马共临遥渚外，衣冠高会夕阳西。风摇修竹歌来缓，杯汎春潮坐欲低。犹是永和王谢客，禊堂千载望中迷。
同诸公集家明府会侯邸舍分韵得花字
作者：毛奇龄
朝代：明
体裁：五言律诗

禁苑度归鸦，开樽对烛花。羊羔烹芍药，龙剑合镆铘。书办三坟博，歌看两鬓华。陶家有宗谊，相顾感长沙。
同诸公饮刘四廷冠柚园八韵
作者：毛奇龄
朝代：明
体裁：七言排律

素盖西园集胜游，玉缸初发雁来秋。当筵喜见环林柚，满案愁看剥石榴。并坐佳人弹锦瑟，十年羁客拥乌裘。酒中惆怅孙冯翊，天下英雄刘豫州。意气渐深交履舄，主宾不住错觥筹。时闻芗泽同烟袅，倒泻金波漾日流。欲上山亭舒望眼，重翻水调换歌头。也知龙涧须迁饮，争奈鸦栖不可留。
同诸公饮维扬刘孝廉宅
作者：毛奇龄
朝代：明
体裁：古风

绿柳覆隋堤，金尊泛竹西。屏深歌扇小，语细烛枝低。人是愁中遇，诗从醉后题。
同陈柱国将军张杉赴商命说徵说舟集雨宿即事·其一
作者：毛奇龄
朝代：明
体裁：七言绝句

江城度雨细如烟，翠幕金尊杂管弦。越女避人窥锦缆，将军下马入楼船。
同陈柱国将军张杉赴商命说徵说舟集雨宿即事·其三
作者：毛奇龄
朝代：明
体裁：七言绝句

将军抱瓮坐胡床，夜雨轻寒覆鹔鹴。百尺冰荷红幕里，风流重见杜当阳。
同陈柱国将军张杉赴商命说徵说舟集雨宿即事·其二
作者：毛奇龄
朝代：明
体裁：七言绝句

烂柯山下石磐新，锦洞秋花落绣茵。行尽深林归竟晚，却疑身作烂柯人。
同陈柱国将军张杉赴商命说徵说舟集雨宿即事·其五
作者：毛奇龄
朝代：明
体裁：七言绝句

南塘十里驻青丝，正是南湖入暝时。中夜舵楼重作吹，张衡高咏四愁诗。
同陈柱国将军张杉赴商命说徵说舟集雨宿即事·其四
作者：毛奇龄
朝代：明
体裁：七言绝句

商山兄弟谪仙才，滟潋金缸汎玉醅。一日邀予湖上去，十年藏我壁中来。
同韵赠王玉映闺秀渡江
作者：毛奇龄
朝代：明
体裁：七言律诗

樟亭西望古钱塘，终岁他乡复故乡。綵笔题来当上已，画船载去又重阳。千层罗绮波纹细，十里芙蓉江岸长。吴苑楚宫能遍历，他年青草恨茫茫。
同馆茆君以母讣奔宣城·其一
作者：毛奇龄
朝代：明
体裁：七言绝句

仙姥新遗七诫篇，芸台有子泣花砖。只怜化鹤无由到，难奠生刍在墓前。
同馆茆君以母讣奔宣城·其二
作者：毛奇龄
朝代：明
体裁：七言绝句

翩翩丹旐引双鬟，愁见皋鱼江上还。欲望故乡何处是，白云飞满敬亭山。
吕八师濂刘大孔学游滇府有怀
作者：毛奇龄
朝代：明
体裁：五言律诗

司马持駹檄，张骞出夏城。高文标铁柱，大府重银生。蒟酱三都赋，兰王七郡兵。彩云何处见，终古望昆明。
听吴歌有感·其一
作者：毛奇龄
朝代：明
体裁：五言绝句

少小经吴会，吴歌一棹行。五更残梦里，哑�两三声。
听吴歌有感·其三
作者：毛奇龄
朝代：明
体裁：五言绝句

晚岁鸡塘路，秋风鸭嘴船。吴娘才引曲，双泪枕函边。
听吴歌有感·其二
作者：毛奇龄
朝代：明
体裁：五言绝句

落月寒林鸟，明星野浦鸡。榜歌遥倡和，春思隔江迷。
听子规
作者：毛奇龄
朝代：明
体裁：五言绝句

岭外春云合，浔阳晓树迷。高安三月暮，休听子规啼。
听流莺歌
作者：毛奇龄
朝代：明
体裁：古风

听流莺，百啭在春城。宛如旧苑花枝里，曙色将开弄晓晴。此时玉栊犹未启，此日金屏夜如水。梦中隐隐听绵蛮，起见墙东映日斑。墙东映日花枝煖，睍睆绵蛮啼渐缓。乍穿锦叶暂停留，移到金窗更宛转。可怜宛转最多情，可惜间关写不成。秦女箫中三四弄，吴娘曲里百千声。今来百草翻红色，今日听莺度锦陌。谁解参差远趁人，自伤漂荡还为客。参差漂荡逐流莺，百变风前断续生。金刀细剪流莺语，依徙春城不忍听。
听罗牧弹琴·其一
作者：毛奇龄
朝代：明
体裁：五言律诗

未辨弦中趣，徒怜爨下材。秋风吹海水，落日照琴台。目送归鸿远，弹成野鹤来。雍门原有泪，不为薛公哀。
听罗牧弹琴·其二
作者：毛奇龄
朝代：明
体裁：五言律诗

阮氏长留啸，钟期复鼓琴。高台垂晚日，野寺间秋砧。离黍他乡泪，飞鸿国士心。抚弦萦伫久，袛为少知音。
听薛婉弦索
作者：毛奇龄
朝代：明
体裁：古风

不道雷塘夜，还听赵壁弹。江高飞雨急，衣动落星寒。一拨三回住，非因识曲难。
吴二东游
作者：毛奇龄
朝代：明
体裁：七言律诗

三年流滞蓟门关，归路重游徐泗间。逸驾岂能留骏骨，望乡终自蔽龟山。清秋醉向湖陵度，落日吟从梁父还。他日沧洲傥相忆，为予东望大瀛环。
吴二太保初度
作者：毛奇龄
朝代：明
体裁：五言排律

中府推三事，南司近九重。青宫环卫虎，黄锜护真龙。神策留丹禁，天兵罢紫墉。金鱼垂野葛，绣被卧山松。甲第连云远，雕盘拂露浓。秋堂悬桂子，朝日艳芙蓉。石匮经辰启，金书异代封。鸿文贻显嗣，开烈肇神宗。门映三千履，歌传十二钟。弟兄齐列戟，少小独追锋。负气卑田叔，前筹过耿恭。违时尝磊块，杖国正从容。小凤庭前下，名花谷口逢。百城图画里，长对旧垆峰。
吴使君南还
作者：毛奇龄
朝代：明
体裁：五言律诗

同作梁园客，新从庾岭来。三春章贡水，万里郁孤台。酒尽朱弦绕，花衔锦缆开。使星终夜动，看向斗边回。
吴兴太守行
作者：毛奇龄
朝代：明
体裁：古风

吴兴太守本仙吏，早题姓字慈恩寺。兴来豪客坐满床，数斗乌程不知醉。拂衣归去无一钱，携家住在阊门边。从事作诗好合集，吏部出行那有船。当年相过慧晓宅，对客挥毫似飞翮。天半流霞总失妍，闺中刺绣皆无色。夫君自是园季伦，采芝处处忘冬春。肯将商洛山中客，还作留侯门下人。
吴冠五自上党还重赴渭南·其一
作者：毛奇龄
朝代：明
体裁：七言绝句

雪夜宫莺啼满枝，平台水色绿差差。此来不作横汾赋，只为新看上党诗。
吴冠五自上党还重赴渭南·其二
作者：毛奇龄
朝代：明
体裁：七言绝句

上党诗成天下惊，春风重送渭南行。王孙无限天涯路，愁见车前细草生。
吴城赠别陆五之真州
作者：毛奇龄
朝代：明
体裁：七言律诗

椒丘东望水粼粼，吴子城边别故人。驷马几时归海甸，双龙犹自跃云津。晴风关树飞黄鸟，暮雨汀花散白蘋。此去江南春正好，怜君三月下仪真。
吴宫怨·其一
作者：毛奇龄
朝代：明
体裁：七言绝句

吴王秋到便生愁，长作姑胥百里游。縳火炤龟还上海，牵旗走犬过长洲。
吴宫怨·其二
作者：毛奇龄
朝代：明
体裁：七言绝句

百尺银釭兽爪垂，梧宫夜阖万重帷。浣纱溪上东邻女，闻嫁西家桠角儿。
吴宫教美人战试体旅闷效作
作者：毛奇龄
朝代：明
体裁：五言排律

名将观兵略，贤王试女戎。阴符先阃内，秘计定宫中。金甲擐衣紫，雕旗捲汗红。攒眉羞画戟，错步笑弯弓。鱼贯看难列，枭刑岂待终。军前娘子队，端赖霸图雄。
吴明府纳姬联句和韵·其一
作者：毛奇龄
朝代：明
体裁：五言律诗

古署青鸾绕，春城紫燕来。筵前双烛映，胜里一花开。单父琴方御，蓝田玉自栽。公门有桃叶，看取隔江回。
吴明府纳姬联句和韵·其二
作者：毛奇龄
朝代：明
体裁：五言律诗

两桨西陵渡，双轮北府来。灯垂百子艳，扇逐五明开。陶柳当窗种，潘花绕砌栽。嘒星中夜望，长共斗杓回。
吴晋画像·其一
作者：毛奇龄
朝代：明
体裁：五言绝句

夫君本佳士，濯濯冰霜姿。何处传幽思，秋林独坐时。
吴晋画像·其二
作者：毛奇龄
朝代：明
体裁：五言绝句

黄叶翻白云，清神映寒水。我来频见君，如此画图里。
吴楷招会汤饼联句
作者：毛奇龄
朝代：明
体裁：五言排律

汤饼传瑶席，金钱压绮襦。石麟摩外士，河鲤馈中厨。主爵催浮白，宾衣有拭朱。试啼知大器，占庆见充闾。九子乌生好，三嬴马相殊。高虹天半玉，满月夜来珠。父子吴中复，阶庭谢幼舆。他年诗礼贵，看汝早陪趋。
吴江陈启源贻诗赋詶
作者：毛奇龄
朝代：明
体裁：七言律诗

十年道路愧冥鸿，长向吴江听落枫。画舫未逢三若下，高门只对五湖东。冠时著作超承祚，满地兵戈忆子公。何幸新诗能远寄，光芒百丈俨垂虹。
吴江顾生初度
作者：毛奇龄
朝代：明
体裁：五言律诗

每渡吴江水，长思笠泽贤。家传三俊誉，门系五湖船。酿黍逢冬节，栽花度晚年。香山能自咏，好著会昌篇。
吴调昭君词
作者：毛奇龄
朝代：明
体裁：五言排律

诏遣良家子，更衣自下朝。征行威塞域，宠礼赉宫僚。关吏开边驿，单于叩渭桥。甘泉花满树，灞曲柳垂条。玉辇看辞豹，金钿敕赐貂。寒螗遮鬓薄，去马抱鞍娇。沙里随鸣雁，云中逐射雕。胭脂颜色改，烽火黛烟销。北度踰瓯脱，南看负斗杓。星稀通夕落，草短及春烧。苜蓿宫名远，葡萄帐影遥。愁逾当日侍，形减旧时标。上舞三朝奏，閒弦七曲调。吴声才一弄，双泪落瀌瀌。
吴门喜遇郭襄图饮次留赠并谢所贻联句
作者：毛奇龄
朝代：明
体裁：五言排律

作客当三伏，怀人在一方。衔镳逢茂苑，把酒对金阊。意气干云上，追游度日长。高名通宛洛，近岁返炎荒。药采安期涧，金携陆贾装。贤王惊赋彩，蛮女授衣香。家隔鸳湖远，山看虎阜良。歌迎桃叶渡，居近百花坊。金屋娇还贮，瑶山宴未忘。寻仙同许迈，结客过吴光。何幸贻欧冶，兼之赠楚纕。峰前瞻缥缈，亭下咏沧浪。座爱林宗友，行陪郭伋觞。临岐乖报谂，为我俟河梁。
吴门宋孝廉实颖游越将归枉过·其一
作者：毛奇龄
朝代：明
体裁：七言绝句

相逢朔雪下江城，归去姑苏草正生。八百湖槡无限路，君来何处不知名。
吴门宋孝廉实颖游越将归枉过·其二
作者：毛奇龄
朝代：明
体裁：七言绝句

旧会兰亭未有期，西陵潮上系人思。如何君返支硎日，又是予寻阮裕时。
吴阊侬歌
作者：毛奇龄
朝代：明
体裁：五言绝句

阿侬住扬州，不若住吴阊。前楼姑苏台，后园脂粉塘。
吴陵望月呈姜侍御
作者：毛奇龄
朝代：明
体裁：七言律诗

吴陵望月独登台，万里清光冉冉开。海树丛生秋雪落，江门一片夜潮来。人逢枉渚袁宏放，啸起高楼庾亮才。只有南飞乌鹊侣，月明绕树不曾回。
吹台怀陆大进张四纲孙毛五骙
作者：毛奇龄
朝代：明
体裁：七言绝句

汴水东流去复来，大梁城下重徘徊。西游不见贤王客，三月花飞满吹台。
吹笛
作者：毛奇龄
朝代：明
体裁：五言律诗

伍相曾亡楚，梁鸿乍入吴。赁舂来有意，吹笛向何途。晓树迷长荡，秋风起太湖。壶浆裁欲掩，流涕下菰蒲。
呈郡别驾张公
作者：毛奇龄
朝代：明
体裁：五言排律

宠命衔方国，雄词播海溟。人间推别乘，天上见张星。骥足方行地，龙门恍建瓴。题名来鉴曲，载酒过兰亭。画轼朝看下，严关夜不扃。铜符分作瑞，玉海著成经。揽德同威凤，希光及暗萤。万间垂栋宇，一道倚箳篂。赤日堪藏简，黄丝待勒铭。钱投江水白，案绕郡山青。庞统多闻望，王祥富典刑。大臣亲吏事，强半在佥厅。
呈郡司马孙使君
作者：毛奇龄
朝代：明
体裁：五言排律

才子生虞阜，郎官使越州。家垂吴地志，名在晋阳秋。岸帻为司马，操刀佐解牛。高牙分建隼，广路待鸣驺。綵笔题江馆，青山映郡楼。辟来书笛茀，诏下赐缇油。宦迹先瓯末，乡思近石头。治中双骥足，身外一狐裘。凤德原卑揽，鱼珠岂暗投。避谗违众女，游说及诸侯。就道时观海，还邻暂首丘。孙阳才一顾，何以慰驿骝。
周侍郎来湖上辱贻赖古堂集用龚掌宪赠侍郎南还诗韵二首奉寄·其一
作者：毛奇龄
朝代：明
体裁：五言律诗

九彩朝阳凤，单栖城上乌。罻罗同处少，羽翼望来孤。高藻倾三峡，閒情寄五湖。吴中饶贱士，留盻在菰芦。
周侍郎来湖上辱贻赖古堂集用龚掌宪赠侍郎南还诗韵二首奉寄·其二
作者：毛奇龄
朝代：明
体裁：五言律诗

夫子真兰质，违时名栎园。夷鱼推介节，赋鵩幸生存。古道谁持揽，新诗藉讨论。生平感知己，不独识虞翻。
周南郡墓下作
作者：毛奇龄
朝代：明
体裁：五言律诗

古县连青嶂，春山带夕阳。谁人遗旧垄，千戴一周郎。雄镇巴丘险，荆门天堑长。英雄何处见，下马泪浪浪。
周大公子赴河东参军赠别·其一
作者：毛奇龄
朝代：明
体裁：五言律诗

雅有参军兴，新添从事衔。罂藏白堕酒，桁挂绿罗衫。吏治思吴彦，兵书却浑瑊。筹边楼下路，犹见石巉巉。
周大公子赴河东参军赠别·其二
作者：毛奇龄
朝代：明
体裁：五言律诗

庾杲才难敌，嘉宾望自隆。一官归幕府，三绝去河东。槐简分衣碧，莲花汎水红。题诗相望起，多在晋阳宫。
周太史尊人明府公年伯六十来京师同馆诸公各赋诗奉赠和韵
作者：毛奇龄
朝代：明
体裁：七言律诗

三月莺花满上兰，蓝舆迤逦到长安。戴封故作西华宰，韩愈曾为岭外官。授册远探金简丽，趋庭晓过玉堂寒。宫衣裁罢斑斓色，犹作他时制锦看。
周括州南昌寓亭赠瞿生
作者：毛奇龄
朝代：明
体裁：古风

括苍贤太守，有友名瞿硎。相将泛海峤，掇食瑶华英。春风拂行斿，秋水扬归舲。朅来度五岭，遘我南昌城。太守指之言，是将飨丰龄。百岁方半逮，一采谷石成。方还平原里，高眺云间星。与之伫匡庐，延此天半青。
周括苍茂源贻书以未归失展裁因赋代答
作者：毛奇龄
朝代：明
体裁：五言律诗

一代风流守，曾经刺括苍。十年梦寐客，相别在南昌。阅岁惊霜雪，怀人致鲤鲂。那知游荡子，犹自滞江乡。
呵笔
作者：毛奇龄
朝代：明
体裁：七言绝句

寒夜凭将信史裁，虚堂销尽夜垆灰。频衔三品湘东管，那得宫嫔呵冻来。
和倪生见寄原韵
作者：毛奇龄
朝代：明
体裁：七言律诗

西林木叶下丛坛，百尺楼头雁影寒。执卷我方惭李荐，带经谁得似倪宽。吟来秋浦逢诗史，寓近秦淮问酒官。相隔十年良会阻，思君空寄綵毫端。
和宝坻相公甘霖应祷原韵
作者：毛奇龄
朝代：明
体裁：七言律诗

南郊祷祀撤宫悬，五畤釐官总告虔。云起不需瘗璧后，雨来刚及易衣前。禋升昊阙馨香合，庆溢神仓黍稻坚。始信圣朝无缺事，何烦持鼎问苍天。
和张公子花骡叹
作者：毛奇龄
朝代：明
体裁：古风

张公子，骑花骡，踏花长向花下过。张家园里旧有花，今来且醉康少家。青黄被地总难识，中有嫣红好颜色。洛阳方春明，溱洧已涣涣。芍药家家开，红白互相眩。白花��散千蝶，红蕊煇煇映双颊。一夜东风起上林，彷佛霜宵堕丹叶。康园邀客开锦卮，落花绕路生红衣。客来迸作香车泥，车尘扑扑飞马蹄。花骡入门独遥顾，不走花前落花路。筋力虽瘦成，娇好视行步。步来尝惜萎罗绮，恍度扶风马嵬里。土中鞶结香未零，石上连环碎难理。初看散蕊不忍踧，继见堆红罢踯躅。谁将猎猎快烧珠，顿使深深见埋玉。哀鸣驻陇上，有似王伯舆。茅山一叹息，千载生踌躇。更如卫洗马，愁心著江树。视此春芒芒，流连不能去。客作仰天叹，我为蹋地歌。蹋地休蹋红，我欲骑花骡。骑花骡，休蹋红，可怜红落污泥中。污泥落红亦无几，愿骑花骡醉花里。
和张夫人拜新月诗
作者：毛奇龄
朝代：明
体裁：古风

拜新月，拜月出帘栊。天际分蛾碧，花稍触甲红。拜新月，拜月妆台侧。覆斗钩自悬，斜梳堕无力。拜新月，拜月暗伤悲。记得少年时，南园同伴侣，裙带一垂垂。今看井桐及秋暮，燕子西飞鹊东去。夜静花阶绿藓间，羞向低低影边顾。冰轮半掩当复明，婆娑桂树暗中生。那能拜得新生兔，长与金乌作队行。
和张广文游白云山作
作者：毛奇龄
朝代：明
体裁：五言律诗

客至山容胜，春回涧道晴。断崖留雪迹，虚壑受风声。天远看鸿度，林长信马行。前冈题字处，冉冉白云生。
和张缵孙慕曾吴百朋马骏程淞于倪之煌草堂宴韵得秋字
作者：毛奇龄
朝代：明
体裁：五言律诗

曲院薪槃合，清樽花榭幽。淮南丛桂晚，天上白榆秋。对酒逢三益，分鲭过五侯。射阳新月影，看入玉杯流。
和待庵看牡丹南园原韵
作者：毛奇龄
朝代：明
体裁：五言排律

别院移芳宴，丛台簇异葩。樽倾若下酒，人坐午桥花。浅晕含朝旭，分红斗暮霞。叶添官绶缕，瓣剪妓衣纱。翠幄香偏远，朱竿影易斜。醉来裁丽句，谁得似任华。
和徐昭华读濑中集原韵有感·其一
作者：毛奇龄
朝代：明
体裁：七言绝句

秋霜如雪裹冰蚕，石阙高时口重含。不道美人居洛水，能怜才子在昭潭。
和徐昭华读濑中集原韵有感·其二
作者：毛奇龄
朝代：明
体裁：七言绝句

欲唱回波未有词，盐车无复骋鸡斯。若非道蕴真才女，若个能吟中散诗。
和徐水部南关署中八首 其一 宋德寿宫梅
作者：毛奇龄
朝代：明
体裁：五言律诗

岭外何年种，相携入故宫。风开上林雪，日映寿阳红。吹笛官亭杳，裁诗水部工。孤山宋处士，苦忆月明中。
和徐水部南关署中八首 其七 阁后梧桐
作者：毛奇龄
朝代：明
体裁：五言律诗

金井风初落，银床月欲回。台含琴瑟响，阁引凤凰来。南岳千秋干，龙门百尺材。冬官有司囿，樲棘莫相猜。
和徐水部南关署中八首 其三 玉兰台
作者：毛奇龄
朝代：明
体裁：五言律诗

陌上春光满，檐前曙色幽。但知都水监，不见望春楼。香雾迷银版，晴风敞玉瓯。高枝何所寄，为我问鸤鸠。
和徐水部南关署中八首 其二 二友轩一名梅石双清处
作者：毛奇龄
朝代：明
体裁：五言律诗

古署开三益，前除有二难。经营输匠事，冰雪受冬官。石转江心动，花飞陇上寒。方春鸣鸟下，倚徙近阑干。
和徐水部南关署中八首 其五 石芙蓉
作者：毛奇龄
朝代：明
体裁：五言律诗

不见中书石，长闻在锦林。鞭成跨海路，削取木莲心。枯藓妆秋色，寒花老夕阴。五工无限意，惨澹到如今。
和徐水部南关署中八首 其八 云峰
作者：毛奇龄
朝代：明
体裁：五言律诗

怪石堆盘砌，荒台傍日曛。湖星悬不落，湘燕舞能群。辨岫疑春雨，从风转夏云。青州曾作贡，审饬莫纷纷。
和徐水部南关署中八首 其六 蕉坞
作者：毛奇龄
朝代：明
体裁：五言律诗

碧甃深成坞，丛蕉折作阿。雨馀蛛自网，梦里鹿曾过。翠影摇虚榻，冰心卷素罗。南方多草树，愁望奈君何。
和徐水部南关署中八首 其四 桂墀
作者：毛奇龄
朝代：明
体裁：五言律诗

曲室依兰橑，空阶映桂枝。凉风吹碧叶，秋色满丹墀。天上披香殿，淮南丛树词。王孙能待我，千载一相思。
和徐水部南关署中八首送客之天台是时海上方用兵念其垂老入戎马地系之以诗·其一
作者：毛奇龄
朝代：明
体裁：五言律诗

戎马正纷纭，城南一送君。仙山天外路，竹盖岭头云。楚雨迷初歇，川程去不分。欲留知未得，倚徙傍斜曛。
和忆鹤诗
作者：毛奇龄
朝代：明
体裁：七言绝句

长因卖赋结秋蛇，右臂支离类冻茄。何似茧园仙骥好，只将双爪画圆沙。
和方二中通韵并詶
作者：毛奇龄
朝代：明
体裁：七言律诗

曾来拾橡到山阿，喜尔携予嵓下过。浦口再逢秋色远，天涯相见暮云多。寒驹只解霜中路，飞鸟惊闻河上歌。欲采芙蓉随汝去，大江风雨奈愁何。
和春寒曲
作者：毛奇龄
朝代：明
体裁：古风

杨春汎初景，庭卉谢薄寒。如何越三变，尚自愁风湍。洒泽易沾洽，逾灌翻殚残。暂窥已亡绪，改序谁能安。深林闭楚雀，当墉披皋兰。风过云不停，雨止空还漙。自聆索居苦，复嘅行路难。依人喜遐附，换服忧中单。一听春寒谣，三复增长叹。
和汪柯庭哭子诗
作者：毛奇龄
朝代：明
体裁：古风

团团青荷珠，恨在掌中碎。㸐膏结蓓蕾，剪剔转憔悴。汪家有奇儿，阿闰年五岁。白雪洗弱颜，香罗裹丫髻。炯目駴浚冲，摩顶验宝志。孝能把黄扇，智足守邓艺。骤当秋霜飞，庭兰忽遭刈。臂环探有在，衣箧封未既。凤羽尚集肩，虎魄已堕地。瓦棺带蘖掩，纸轿共藤瘗。闻其理玉坡，唤作养鸭汇。千秋亭一名，十日舟再至。延陵每号呼，子夏但流涕。伊昔丧乱日，东南正鼎沸。载车亦安往，藏裤并无计。新婚向明别，夭殰中道弃。况当避仇出，家室总沦废。丁年走安丘，垂老丧越骑。天道真未明，人间此何世。君家茂神光，奇骨应再继。比之琼树花，一落一开替。东门无前忧，西竺有来意。人生若辘轳，聚散等升隮。莫言太上亡，情钟在我辈。逋翁既苦吟，乌子亦哀祭。香囊果无忘，前身岂难记。
和灯夕诗
作者：毛奇龄
朝代：明
体裁：七言绝句

碧鸡坊里听吹箫，紫峤红泉隔路遥。万树银花一轮月，依然今夕是元宵。
和王侍读索梅庚画片原韵
作者：毛奇龄
朝代：明
体裁：七言绝句

拟作蓬山万里游，小窗松竹绘清秋。不知尘世馀多少，此地能安十二楼。
和理㭬杙歌
作者：毛奇龄
朝代：明
体裁：古风

只在石头城下住，莫过长干小桥去。但恐年年细草生，不识青溪旧时路。桐花绥绥夜雨多，三春又尽花如何。可怜同在罝罘侧，犹自城头理㭬杙。
和秋日閒居诗十首·其一
作者：毛奇龄
朝代：明
体裁：五言律诗

鲍照非无廨，张融未有居。登朝真懒散，涉世太迂疏。仆老艰持刺，官贫厌较书。徒言残暑退，烦闷几曾除。
和秋日閒居诗十首·其七
作者：毛奇龄
朝代：明
体裁：五言律诗

缄文愁玉柙，食鲙想金齑。贿在应焚齿，香消那噬脐。凉深知夏远，望久觉天低。借问郗公舍，今还在剡西。
和秋日閒居诗十首·其三
作者：毛奇龄
朝代：明
体裁：五言律诗

偃息竟何事，驱驰了不知。宦情供啸咏，蛮语拙言词。投笔增三叹，还书又一嗤。东家有供奉，且与谱龟兹。
和秋日閒居诗十首·其九
作者：毛奇龄
朝代：明
体裁：五言律诗

但署崇文馆，从无治事斋。花砖看局促，齑臼费安排。白璧谁留佩，青钱勿系鞋。北山如可返，吾欲访洪崖。
和秋日閒居诗十首·其二
作者：毛奇龄
朝代：明
体裁：五言律诗

访客还三市，寻真过五家。马头飞候雁，寺里见秋花。近塞风逾上，衰年日易斜。所忻陪宴饮，日日醉流霞。
和秋日閒居诗十首·其五
作者：毛奇龄
朝代：明
体裁：五言律诗

名难垂后世，赋乃叹同时。苍鬓归金马，黄庭锁玉匙。酢梅空溅齿，变豹岂留皮。特愧终贫窭，长膺鲍叔知。
和秋日閒居诗十首·其八
作者：毛奇龄
朝代：明
体裁：五言律诗

绿发含霜浅，黄尘着袂轻。当车翻柘影，隔巷卖饧声。肘系还丹诀，胸无坚白鸣。徒吟王粲赋，安得俟河清。
和秋日閒居诗十首·其六
作者：毛奇龄
朝代：明
体裁：五言律诗

依人在廊庑，与客度朝晡。竹牖穿云眼，苔衣绣土肤。傍身遮短褐，无力养长须。谁道佯狂者，能令礼法拘。
和秋日閒居诗十首·其十
作者：毛奇龄
朝代：明
体裁：五言律诗

带草枯难縳，篱花落未拈。岁时终有尽，出处那能兼。兴至翻书簏，颜衰避镜奁。秋来逢短景，尚恐旧愁添。
和秋日閒居诗十首·其四
作者：毛奇龄
朝代：明
体裁：五言律诗

洛下吟初惯，庐江客已残。惊心陪祖帐，违例入句栏。结组当年迈，遗鞭在夜阑。有田锄未得，何处问倪宽。
和芜关�使君作
作者：毛奇龄
朝代：明
体裁：七言律诗

名曹峻誉重朝班，特简星车控九关。计国已成桓氏策，开门长对谢家山。千秋财赋农钱重，万里荆吴估舶间。著得五千文未半，便看紫气满人间。
和苑中遇雪应制
作者：毛奇龄
朝代：明
体裁：七言绝句

龙驭春游仙苑深，祥云晓幕帝台阴。若非霰集先行旆，只道花开满上林。
和载花船诗
作者：毛奇龄
朝代：明
体裁：古风

劝君莫唱杨柳枝，杨花飘落无还期。劝君莫上桃叶渡，桃叶青青在何处。君游渭阳值春月，遥望江南柳如雪。谁家城角种石榴，不见平船住花埒。白杨深巷野鸦曙，十字南头小樊素。门前脂石解笮行，花插文鱼驾船去。郁金香汗染绛云，瓦棺玉树埋红裙。绿珠井上冰初结，紫玉湖边日渐曛。昭阳女弟死相属，眼见花间绕银烛。鸾弦既绝难再牵，幸有蛮丝细能续。漳河铜雀飞复飞，大姨既嫁娶小姨。只今张君作新婿，清江重载花船归。我行江南望江路，旧日烟花在何处。西陵松柏风雨来，但见青骢系江树。凉秋月没星代时，珠房多擘秋莲枝。君能载花对花语，道予曾和花船诗。
和边词·其一
作者：毛奇龄
朝代：明
体裁：七言绝句

大草滩前秋草腓，燉煌无复猎焉支。不虞四郡河西地，尚见三州瓦剌儿。
和边词·其二
作者：毛奇龄
朝代：明
体裁：七言绝句

甘州宾兔肃州羌，大草滩前撤旧防。一自湟中开卫去，有谁牧马到庄浪。
和送春曲·其一
作者：毛奇龄
朝代：明
体裁：五言绝句

芳草茫茫路，春光任去遥。生年苦离别，不复上河桥。
和送春曲·其二
作者：毛奇龄
朝代：明
体裁：五言绝句

日饮江亭酒，谁来歌送春。歌时双下泪，只有未归人。
和韵钱徐生克坚之益州幕·其一
作者：毛奇龄
朝代：明
体裁：五言律诗

尚有涪江兴，毋嗟蜀道难。家因衔蕨苦，溪近浣花寒。途记缘愁作，乡书带醉看。慈闱春渐转，何以慰晨餐。
和韵钱徐生克坚之益州幕·其二
作者：毛奇龄
朝代：明
体裁：五言律诗

名重游梁赋，装摇入幕情。戍楼依晚泊，江水向春生。高会偕宾主，他乡有弟兄。益州桥畔月，万里一相迎。
和顾织帘斋居同令子伊人倡和遗册原韵
作者：毛奇龄
朝代：明
体裁：五言律诗

我爱顾夫子，逃名在近关。只今遗啸咏，犹是恋乡山。蘼草生皆洁，藤花落自閒。鹤鸣留和处，相对一开颜。
和黄二翰过访寓亭原韵
作者：毛奇龄
朝代：明
体裁：五言律诗

羁客空亭静，怜君舍棹过。大都清兴合，只觉野云多。菰草浮红寺，萱花映绿波。开轩相送晚，暝色上林柯。
咏云嘲友
作者：毛奇龄
朝代：明
体裁：五言绝句

捧日遮尝满，随风结转浓。终朝嫌似狗，何日好从龙。
咏史·其一
作者：毛奇龄
朝代：明
体裁：古风

良夜不能寐，起视星辰稀。四顾何萧条，孤雁当南飞。寒辉耀层林，团露野草腓。俯首思古人，两志胡相违。柳惠事污君，三黜为世讥。周武称圣明，西林采其薇。
咏史·其二
作者：毛奇龄
朝代：明
体裁：古风

四海既混一，六国咸归秦。不虞汉代儒，犹自著美新。草泽甫窃发，郡国先埃尘。三川既沦亡，轵道冤不伸。人生有义分，各自为主臣。季布哭项羽，王蠋悲齐湣。乌鹊自有侣，毛发亦有伦。不观山谷间，尚有秦遗民。
咏春云联句换韵
作者：毛奇龄
朝代：明
体裁：五言排律

春至占天景，云开见物华。来从缑氏国，行过楚王家。移草如驰盖，萦花似障纱。浮车翻羽翼，嘘蛰起虾蟆。日暖同烟散，风轻带雨斜。阳和方布气，轮囷望无涯。
咏枕记事代友四首·其一
作者：毛奇龄
朝代：明
体裁：五言绝句

弱莞流云薄，香罗刺面新。小鬟时抱与，真见洛川神。